amanoisuno/poet huggingface dataset:
蝸廬 陸游
蝸廬四壁空，也過百年中。葑火朝供爨，蘆綿夕禦風。不憎窮有祟，自以放名翁。但恨村醪薄，衰顔只暫紅。
冬夜讀書有感二首  其一 陸游
一指頭禪用不窮，一刀匕藥去凌空。汗牛充棟成何事，堪笑迂儒錯用功。
冬夜讀書有感二首  其二 陸游
胸中十萬宿貔貅，皂纛黄旗志未酬。莫笑蓬窗白頭客，時来談笑取幽州。
十二月九日枕上作 陸游
卧聴百舌語簾櫳，已是新春不是冬。堪嘆老来如許病，正令無病亦無悰。
記夢三首  其一 陸游
黄河衮衮抱潼關，蒼翠中條接華山。城郭丘墟人盡老，藥爐依舊白雲間。
記夢三首  其二 陸游
西巖老宿雪垂肩，白石爲糧四百年。喜我未忘山下路，慇懃握手一欣然。
記夢三首  其三 陸游
三髻山童喜欲顛，下山迎我拜溪邊。松陰拂罷蒼苔石，接竹穿雲理舊泉。
鏡湖女 陸游
湖中居人事舟檝，家家以舟作生業。女兒粧面花樣紅，小繖翻翻亂荷葉。日暮歸来月色新，菱歌縹緲泛烟津。到家更約西鄰女，明日湖橋看賽神。
水村曲 陸游
山村今年晚禾旱，奏下民租蠲太半。水村雨足米狼戾，也放三分慰民意。看榜歸来迭歌舞，共喜清平好官府。老翁猶記軍興時，汝輩少年那得知。
石洞餉酒 陸游
忘憂自古無上筞，欲飲家貧酒杯迮。今朝鵲喜報遠餉，未坼赤泥先動色。魚長三尺催膾玉，巨蟹兩螯仍斫雪。勿言地僻少過從，清風明月俱吾客。驅除二豎走三彭，零落眼花生耳熱。陶然酣卧聴松聲，愧爾公卿足憂責。
病退 陸游
病退身仍健，春回日漸長。神訶金鼎藥，龍出玉函方。美睡三竿日，安禪半篆香。殘年已如許，幸復起膏盲。
偶書 陸游
身放江湖遠，年推里巷尊。鄰翁分酒子，羽客借桐孫。決決冰消澗，纎纎柳映門。小車非漢相，時亦到前村。
讀史 陸游
南言蓴菜似羊酪，北說茘枝如石榴。自古論人多類此，簡編千載判悠悠。
飲石洞酒戲作 陸游
酣酣霞暈力通神，澹澹鵝雛色可人。一笑破除垂老日，滿懷揺蕩隔年春。梅花的的吹初破，楊柳纎纎染未勻。醉倒橋邊人不怪，西曹免護相君茵。
霜寒 陸游
霜重晨簷滴，薪乾夜焙温。老惟便布褐，病不出柴門。瓶裏梅花墮，窗間鵲語喧。閑人信無事，午睡到黄昏。
賽神曲 陸游
擊鼓坎坎，吹笙嗚嗚。緑袍槐簡立老巫，紅衫繡裙舞小姑。烏桕燭明蠟不如，鯉魚糝美出神厨。老巫前致詞，小姑抱酒壺。願神来享常歡娛，使我嘉穀收連車。牛羊暮歸塞門閭，雞鶩一母生百雛。歲歲賜粟，年年蠲租。蒲鞭不施，圜土空虚。束草作官但形模，刻木爲吏無文書。淳風復還羲皇初，繩亦不結况其餘。神歸人散醉相扶，夜深歌舞官道隅。
涼州行 陸游
涼州四面皆沙磧，風吹沙平馬無迹。東門供張接中使，萬里朱宣布襖勑。勅中墨色如未乾，君王心念兒郎寒。當街謝恩拜舞罷，萬歲聲上黄雲端。安西北庭皆郡縣，四方朝貢無征戰。舊時胡虜陷關中，五丈原頭作邊面。
望夫石 陸游
送君遠戍交河北，男兒自以身許國。不能彎弓騎惡馬，欲隨君去何由得。登山矯首西北雲，形容雖變心猶存。月明夜夜照泪痕，鐵心石腸輸與君。
江村道中書觸目 陸游
短籬曲曲對開門，修竹陰陰不見村。别浦回潮魚滬密，孤舟春近雁沙温。路逢行客時交轡，店賣新醅一舉樽。忽過亂山幽絕處，恍如白帝到東屯。
采蓮曲 陸游
采蓮吳姝巧笑倩，小舟點破烟波面。雙頭折得欲有贈，重重葉盖羞人見。女伴相邀拾翠羽，歸棹如飛那可許。傾鬟障袖不譍人，遥指石帆山下雨。
兀坐頗念遊歴山水戲作 陸游
萬里當時寄一官，十年客枕不曾安。鬼愁灘下扁舟晚，蛇退陂前古驛寒。昔嘆遠遊生雪鬢，近緣多病學金丹。功名非復衰翁事，獨有江山興未闌。
五雜組二首  其一 陸游
五雜組，山雉羽。往復還，江頭路。不得已，貴臣去。
五雜組二首  其二 陸游
五雜組，機上綺。往復還，冶逰子。不得已，富兒死。
漁扉 陸游
湖上千峰翠作圍，正應佳處著漁扉。迂疏自計難謀食，老病誰令未拂衣。萬里滄波鷗乍沒，千年華表鶴重歸。一盂粟飯吾何恨，自古高人有采薇。
詠史 陸游
夜雨燈前感概深，爲邦一士重千金。風雲未展康時略，天地能知許國心。劍忽拄頤都將相，帽曾壓耳隠山林。英雄自古常如此，君看隆中梁甫吟。
烏棲曲 陸游
楚王手自格猛獸，七澤三江爲苑囿。城門夜開待獵歸，萬炬照空如白晝。樂聲前後震百里，樹樹棲烏盡驚起。宫中美人謂將旦，髮澤口脂費千萬。樂聲早暮少斷時，莫怪棲烏無穏枝。
古别離 陸游
君北遊司并，我南適熊湘。邂逅淮陰市，共飲官道傍。丈夫各有懷，窮達詎可量。臨别一取醉，浩歌神激揚。勲業有際會，風雲正蒼茫。亂點劍峰血，苦寒芒屨霜。死即萬鬼鄰，生當致虞唐。丹雞不須盟，我非兒女腸。
書嘆 陸游
夜深青燈耿窗扉，老翁稚子窮相依。韲鹽不給脫粟飯，布褐僅有懸鶉衣。偶然得肉思共飽，吾兒苦讓不忍違。兒饑讀書到雞唱，意雖甚壯氣力微。可憐落筆漸健快，其奈瘦面無光輝。布衣儒生例骨立，紈袴市兒皆瓠肥。勿言學古徒自困，吾曹捨此將安歸。作詩自寛亦慰汝，吟罷撫几頻歔欷。
十二月二十六夜聴雨 陸游
新春尚七日，小雨暗江城。茆簷夜點滴，已作春雨聲。輕黄上柳枝，嫩綠抽菊萌。造物本何心，誰主此發生。頗疑重雲外，斗杓已東傾。老至不可却，一尊忘濁清。
起晚 陸游
傍簷百舌語璁瓏，已覺新春在眼中。欲起未成還小睡，忽看初日滿窗紅。
陳少監餉澄清堂酒 陸游
酣暢年来豈易逢，韲湯蜜汁亦時中。玉醅忽逐春風至，一吸懸知百榼空。
雪中作 陸游
黑風卷地連三日，密雪穿簾又一回。衰病不禁天色惡，笑談誰共酒尊開。忍寒瘦馬嘶空櫪，覔食饑鴉啄廢臺。笑遣蠻童撼園竹，輟羮分火待歸来。
甲寅元日予七十矣酒間作短歌示子 陸游
我昔自蜀歸，百年已過半。觀棋未終局，回視斧柯爛。飽知山林樂，富貴何足換。退休失健決，正坐闇且懦。齒髮日衰殘，歲月難把玩。蕭朱尚或隙，籍湜固宜畔。出門無一欣，撫事有三嘆。新年遂七十，推敬愧里閈。眷眷惜兹夕，凜凜畏明旦。豁然忽大笑，愁若春冰泮。窮達真兩忘，生死付一貫。清尊既瀲灧，碩果亦璀璨。擁門紛鼓笛，上壽列童冠。老翁亦忘疲，起舞影零亂。不獨誇癡頑，自足洗患難。投床判宿酲，美睡到日旰。
七十 陸游
七十殘年百念枯，桑榆元不補東隅。但存隠具金鴉觜，那夢朝衣玉鹿盧。身世蠶眠將作繭，形容牛老已垂胡。客来莫問先生處，不釣娥江即鏡湖。
正旦後一日 陸游
七十今年是，連朝樂未休。比鄰更頌禱，親黨共遲留。羊映紅纒酒，花簪絳帕頭。從今日有喜，農事起西疇。
立春 陸游
採花枝上寶旛新，看徧秦山楚水春。村舍不知時節換，傍檐百舌苦撩人。
老境 陸游
髮白未及童，齒揺未及脫。正如一席飲，燒燭將見跋。谿山環草舍，霜露侵布褐。文章雖自力，亦已强弩末。寜將垂老耳，更受世事聒。匡廬入我夢，行已寄瓶鉢。
偶懷小益南鄭之間悵然有賦 陸游
西戍涼州鬢未絲，嶓山漾水幾題詩。劍分蒼石高皇迹，巖擁朱門老子祠。燒兔驛亭微雪夜，騎驢棧路早梅時。登臨不用頻悽斷，未死安知無後期。
再用前韵不依次 陸游
憶昨從戎丞相府，元瑜書檄仲宣詩。雲屯騎士臨邊日，魚貫降戎獻捷時。史冊誤人悲壯志，關河回首負初期。豈知二紀身猶在，衰鬢星星老侍祠。
北坡梅開已久一枝獨不著花立春日忽放一枝戲作 陸游
日日来尋坡上梅，枯槎忽見一枝開。廣寒宫裏長生藥，醫得冰魂雪魄回。
人日 陸游
新歲逢人日，老夫持道齋。斷冰浮野水，微緑發枯荄。霽景豐年象，閑吟曠士懷。春旛已陳迹，鬭巧笑吳娃。
夜讀吕化光文章抛盡愛功名之句戲作 陸游
玉關西望氣横秋，肯信功名不自由。却是文章差得力，至今知有吕衡州。
遇術士飲以巵酒 陸游
行藥来村北，觀魚立水邊。忽逢長揖客，能算小行年。酒薄聊頳頬，囊空闕贈錢。時清君未死，訪我華山前。
閑趣 陸游
老子即今雙白鬢，鏡湖自古幾青山。半窗蘿月獨欹枕，滿院松風常掩關。天地許寛誰礙汝，琴尊是處可開顔。將行亦莫買春草，幸有一笻相伴閑。
正月二十日晨起弄筆 陸游
深院窗扉曉色遲，新愁宿醉兩參差。雨聲欲與夢相入，春意不隨人共衰。零落殘梅臨小彴，縱横野水赴清池。物華撩我緣何事，似恐新年漸廢詩。
春夜讀書 陸游
枉是儒冠遇太平，窮人那許共功名。枯腸不飽三升稷，皓首猶親二尺檠。寓世已爲當去客，愛書更付未来生。夜闌撫几愁無奈，起視離離斗柄傾。
春晴泛湖入城 陸游
春色初回杜若洲，隔烟時見矯輕鷗。嵩雲緱月年年夢，楚柁吳檣處處愁。魚躍銀刀論網買，酒傾綠蟻滿杯浮。前生杜牧吾身是，又向江南遍倚樓。
書齋壁二首  其一 陸游
老病人扶氣力微，闌干西角立斜暉。流年冉冉功名誤，新冢纍纍故舊稀。仗馬曾鳴宜永棄，牧羝雖乳敢言歸。住庵活計無多子，只要笻枝與衲衣。
書齋壁二首  其二 陸游
落魄人間不記年，晚營茆棟鏡湖邊。室空惟是四壁立，面瘦漸生雙頬顴。地僻門無殘客到，歲豐路有醉人眠。君看朝市紅塵閙，始信吾曹是地仙。
春日睡起 陸游
睡起悠然弄衲琴，銅猊半燼海南沉。淒涼故里逢春處，忠憤孤臣許國心。水滿鳬鷖初拍拍，雨餘花木已陰陰。吾兒捩柂淮邊未，歸近清愁轉不禁。
老病謝客或者非之戲作 陸游
病侵腰膂兩經秋，欲下繩床不自由。客至難令三握髮，佛来僅可小低頭。安禪還我閑蒙衲，怒氣從渠勇挟輈。亦欲署門還懶去，死生貴賤兩悠悠。
永日無一事作詩自詒 陸游
目昏罷觀書，足蹇停遊山。二事差可樂，造物乃復慳。得非閔我老，作意鐫其頑。掃除盡宿習，使得終日閑。閑亦何負汝，剡曲茆三間。奇石玩犖角，清流聴潺湲。勿言村醪薄，數酌可解顔。翛然日已夕，卧看飛鳥還。
窗前作小土山蓻蘭及玉簪最後得香百合併種之戲作 陸游
方蘭移取徧中林，餘地何妨種玉簪。更乞兩叢香百合，老翁七十尚童心。
泛舟觀桃花五首  其一 陸游
花涇二月桃花發，霞照波心錦裹山。說與東風直須惜，莫吹一片落人間。
泛舟觀桃花五首  其二 陸游
桃源只在鏡湖中，影落清波十里紅。自别西川海棠後，初將爛醉荅春風。
泛舟觀桃花五首  其三 陸游
種桃亦解比封君，世故紛紛寂不聞。九轉金丹應已熟，全家仙去隠紅雲。
泛舟觀桃花五首  其四 陸游
湖南小山花更多，不醉將如春色何。釣得鮮鱗堪斫膾，任教微雨濕漁簔。
泛舟觀桃花五首  其五 陸游
鄰曲一生花裏活，村翁疑是古遺民。初来自被春留住，枉道當時爲避秦。
新闢小園六首  其一 陸游
人生如意毎難全，草草園池却自然。世事已抛高枕外，春風常在短笻前。墮空花片紛紅雨，徧地苔痕長緑錢。酒户漸增詩興在，天容此老剩狂顛。
新闢小園六首  其二 陸游
西戍歸来鬢已霜，生兒又過乃翁長。眼明身健殘年足，飯軟茶甘萬事忘。學廢僅能書妵字，客来懶復倒衣裳。山園寂寂春將晚，酷愛幽花似蜜香。
新闢小園六首  其三 陸游
席地幕天君勿嘲，隨宜野蓛與山殽。幽花避日藏深葉，歸燕尋人理舊巢。曲水詠觴空念昔，斜川鄰曲自論交。清貧尚愧茶山在，送老湖邊有把茆。
新闢小園六首  其四 陸游
新展山園半畆强，笑人車馬出籠坊。山禽乍暖慇懃語，野蘤無風自在香。點點水紋迎細雨，疏疏籬影界斜陽。出門遥向鄰翁說，釋耒相從共一觴。
新闢小園六首  其五 陸游
東軒嫩日上疏櫺，吹盡浮雲作意晴。林暖牆頭雙鵲語，水清池面小魚行。畦添藥品誰能别，架引藤陰忽已成。倚杖怡然便終日，老夫那復不平鳴。
新闢小園六首  其六 陸游
祠祿縻人未棄官，春深幽谷有餘歡。筍生遮道妨行藥，果熟團枝礙整冠。煮酒拆泥初灧灧，生綃裁扇又團團。退飛風際由来事，莫羨青霄刷羽翰。
上巳小飲追憶乾道中嘗以是日病酒留三泉江月亭悽然有感 陸游
零落殘花一兩枝，綠陰庭院燕差池。隔牆笑語鞦韆散，惆悵三泉驛裏時。
晚步門外散懷二首  其一 陸游
大千沙界一浮漚，成壊元知不自由。寓迹箇中誰耐久，問君底事不歸休。春陂欲雨黄鴉閙，晚渡無人白犢浮。七十之年何啻足，戲憑藥物小遲留。
晚步門外散懷二首  其二 陸游
萬化紛紛本一機，不爲腐骨欲安歸。彭殤共盡孰修短，堯桀兩忘無是非。濡首極知當痛飲，剪翎那復許群飛。江郊未解春寒惡，高柳吹花又滿衣。
欲出遇雨 陸游
東風吹雨惱遊人，滿路新泥換細塵。花睡柳眠春自懶，誰知我更懶於春。
饑坐戲詠 陸游
衰鬢蕭然滿鏡霜，一庵歸老鏡湖傍。有懷每恨交朋遠，無食方知日月長。落筆未妨詩衮衮，閉門猶喜氣揚揚。晚来袖手蒲團穏，笑喚兒童代夜香。
蔬食 陸游
今年徹底貧，不復具一肉。日高對空案，腸鳴轉車軸。春薺忽已花，老筍欲成竹。平生飯蔬食，至此亦不足。孰知讀書却少進，忍饑對客談堯舜。但令此道粗有傳，深山餓死吾何恨。
山亭 陸游
風惡闌回雨，天寒勒住花。尋幽扶楖栗，息倦倚槎枒。分韵僧吟苦，爭碁客笑譁。相逢仍草草，歸路並山斜。
久不得張漢州書 陸游
儘道三巴遠，那無一紙書。衰遲自難記，不是故人疏。
春晚村居 陸游
一事元無可得忙，悠然半醉倚胡床。牡丹枝上青春老，燕子聲中白日長。身世已如風六鷁，文章仍似閏黄楊。太平有象無人識，南陌東阡擣麨香。
遊雲山諸蘭若 陸游
花過木陰合，溪雲生莫涼。牛行響白水，鷺下點青秧。古寺宛如昔，稚松森已行。耆年不下榻，童子爲燒香。
與子坦子聿遊明覺十四韵 陸游
我自何山来，覔路占樓鐘。聨翩兩葛巾，跌蕩一短笻。深谷已曛黑，夕陽猶半峰。堂中千歲師，磊砢如古松。殘僧三四輩，斗粟各自舂。長廊久寂寞，香火亦闕供。頗聞在世時，一鉢制惡龍。時時出雷雨，百里常年豐。宿緣忽云盡，獻供無春農。饞烏晨攫飯，饑鼠夜穿墉。而况我輩人，生世本不逢。胡不安汝分，終年抗塵容。靜觀興廢事，可洗芥蒂胸。一笑下山去，村塢烟重重。
淨智西窗 陸游
一窗新綠惬幽情，袖手哦詩取次成。牆外蜜蜂来又去，可憐終日太忙生。
小僧乞詩 陸游
風前掩苒草吹香，溪上霏微雨送涼。萬里安西無夢到，却尋僧話破年光。
西窗睡起 陸游
老便寂寂厭紛紛，借得禪房卧看雲。夜宴怕逢觥録事，秋山傭伴獵將軍。餘年敢望十寒暑，夙習正須三沐熏。斜日滿窗誰喚起，數聲啼鳥隔溪聞。
平水 陸游
旅飯風埃小市傍，却呼拄杖踏斜陽。可憐陌上離離草，一種逢春各短長。
三月二十五夜達旦不能寐二首  其一 陸游
愁眼已無寐，更堪衰病嬰。蕭蕭窗竹影，磔磔水禽聲。捶楚民方急，烟塵虜未平。一身那敢計，雪涕爲時傾。
三月二十五夜達旦不能寐二首  其二 陸游
憂國心常折，觀書眼欲枯。百年終坎壈，一飯且枝梧。忽忽殘春過，迢迢清夜徂。壯心空萬里，老病要人扶。
園中小飲 陸游
此老胸中萬頃寛，小園幽徑日追歡。寜教酒欠尋常債，恥就人求本分官。高柳陰濃烟欲暝，叢花紅濕露初溥。要知澤國年光晚，已過清明尚淺寒。
舟中夕望 陸游
船掠湖堤不入城，葛巾羽扇試春行。女牆迤邐横輕靄，佛閣崢嶸倚晚晴。樹冒藤花堆故繡，風吹鶯語送新聲。細思造物何由報，遣作閑人過此生。
四月一日作 陸游
桃李逢春次第開，坐看零落付蒼苔。壓車麥穂黄雲重，食葉蠶聲白雨来。鏡裏頓驚年事速，天邊誰挽斗杓回。可憐團扇塵侵損，又見生綃月様裁。
舟行過梅市 陸游
新換单衣細葛輕，翛然隨處得閑行。緑陰浦口維舟處，霽日塲中打麥聲。醉叟卧途知酒賤，耕農滿野喜時平。老来無復雕龍思，遇興新詩取次成。
山園雜賦四首  其一 陸游
初夏未覺暑，微陰殊勝晴。藤冠稱新沐，蓴菜解餘酲。偶據盤陀坐，還扶楖栗行。平生志勛業，今日一毫輕。
山園雜賦四首  其二 陸游
藤陰初覆架，菱蔓漸穿萍。水繞籬根緑，山從樹罅青。長辭帝所夢，不愧草堂靈。賴有黄醅法，終年任醉醒。
山園雜賦四首  其三 陸游
一日老一日，一年貧一年。元無肉食相，且作地行仙。本不營三窟，何須直一錢。村墟櫻筍閙，剩放醉中顛。
山園雜賦四首  其四 陸游
芳荃真妙士，霜菊亦奇才。邂逅心生敬，慇懃手自培。扶持新長桂，護惜欲殘梅。此意何人解，頹然付酒杯。
西窗 陸游
西窗偏受夕陽明，好事能来慰此情。看畫客無寒具手，論書僧有折釵評。薑宜山茗留閑啜，豉下湖蓴喜共烹。酒朱門非我事，諸君小住聴松聲。
山頭鹿 陸游
呦呦山頭鹿，毛角自媚好。渴飲澗底泉，饑齧林間草。漢家方和親，將軍灞陵老。天寒弓力勁，木落霜氣早。短衣日馳射，逐鹿應弦倒。金槃犀筯命有繫，翠壁蒼崖迹如掃。何時詔下北擊胡，却起將軍遠征討。泉甘草茂上林中，使我母子常相保。
夏四月渴雨恐害布種代鄉鄰作插秧歌 陸游
浸種二月初，插秧四月中。小舟載秧把，往来疾於鴻。吳鹽雪花白，村酒粥面濃。長歌相贈答，宛轉含豳風。日暮飛槳歸，小市鼓鼕鼕。起居問尊老，勤儉教兒童。何人采此謡，爲我告相公。不必賜民租，但願常年豐。
雲童童行 陸游
雲童童，挟雨来。雨未濡土雲已開，不能爲人斂浮埃。山南山北空聞雷，青秧欲槁吁可哀。
董逃行 陸游
漢末盜賊如牛毛，千戈萬槊更相鏖。兩都宫殿摩雲高，坐見霜露生蓬蒿。渠魁赫赫起臨洮，僵屍自照臍中膏。危難繼作如崩濤，王朝荒穢誰復薅。逾城散走墜空壕，扶老將幼山中號。昔者群枉根株牢，衆憤不能損秋毫。誰知此亂亦不遭，名雖放斥實遁逃。平民踣死聲嗸嗸，今兹受禍乃我曹。
閔雨二首  其一 陸游
黄沙白霧晝常昏，嗣歲豐凶詎易論。寂寂不聞秧鼓動，啞啞實厭水車翻。粟囷久盡無遺粒，泪席嘗沾有舊痕。聞道憂民又傳詔，蒼生何以報君恩。
閔雨二首  其二 陸游
赤日黄塵江上村，徴租惟有吏過門。微風敢喜北窗卧，大旱恐非東海寃。千載傅巖疑可致，一篇洪範向誰論。青蔬半畝垂生死，且喚鄰翁共灌園。
喜雨 陸游
楚巫奔走畏天慳，變化寜知轉盼間。初夜電光揺北斗，平明雲氣冒南山。坐令沃野新秧徧，已覺豐年舊觀還。白首老農愁破處，夢回高枕聽潺潺。
初夏 陸游
已作梅黄雨，猶餘麥秀寒。穿林紅練带，拔地碧琅玕。酒向愁邊薄，衣從病後寛。所欣消渴減，乳酪正甘酸。
村舍 陸游
門巷桑麻暗，庖厨筍豉香。僮奴課鉏菜，婢子學燒糠。貧任青春過，閑知白日長。非關愛疏懶，無事可成忙。
鳥啼 陸游
野人無曆日，鳥啼知四時。二月聞子規，春耕不可遲。三月聞黄鸝，幼婦閔蠶饑。四月鳴布穀，家家蠶上簇。五月鳴鴉舅，苗稚憂草茂。人言農家苦，望晴復望雨。樂處誰得知，生不識官府。葛衫麥飯有即休，湖橋小市酒如油。夜夜扶歸常爛醉，不怕行逢灞陵尉。
感舊 陸游
廢隴荒陂浥浥耕，生無勲業死無名。衰頹日甚君休問，三十年前白髮生。
讀書至夜半燈盡欲睡慨然有感 陸游
白髮蕭蕭老空谷，人嘆厄窮心自足。東郊曉射墮錦雉，北崦春耕叱黄犢。區區世事何足論，未死斷知常閉門。關河好在萬里路，理亂不至三家村。夜分燈暗月入户，賦詩肯道儒冠誤。饑鷹勁翮高有聲，横截陂湖正南去。
遣興 陸游
壯歲元多病，長年敢自期。賤貧交易絕，憂患夢常悲。續食叨微祿，寛心賴小兒。平生鏡湖上，天乞小茆茨。
農舍 陸游
農舍雖云苦，君恩詎可忘。繭稠初滿簇，麥熟已登場。渺渺開村路，登登築野塘。但須時雨足，擊壤詠時康。
四月晦日小雨 陸游
霏霏亂點暗朝光，蓛蓛奇聲度野塘。一浦未輸新漲緑，四郊聊壓旱塵黄。風生團扇清無暑，衣覆熏籠潤有香。竹屋茆簷得奇趣，不須殿閣詠微涼。
泛舟過吉澤 陸游
蕭蕭菰蒲如荻林，五月已覺秋意深。烟波滅沒有漁艇，浦溆飛鳴多水禽。稽山出雲極奇變，陸子岸幘方微吟。一聲菱唱起何許，洗盡萬里功名心。
書嘆 陸游
高廟衣冠月出遊，中原父老泪交流。諸公誰効回天力，散吏空懷恤緯憂。雨細漁庵晨舉網，月明耕隴夜驅牛。神州克復知何日，北望飛蓬萬里秋。
五月得雨稻苗盡立 陸游
城郭迎龍鼓吹喧，甘膏三夕慰黎元。草荒常日經行路，水到前村舊漲痕。黄犢盡耕稀曠土，緑苗無際接旁村。家家足食山無盜，安枕何勞夜閉門。
薄醉遣懷 陸游
跼蹐蝸廬迮，蕭條鶴髮新。途窮貧入夢，身老病欺人。带索忘三組，羮藜抵八珍。蓬窗一杯酒，自覺膽輪囷。
五月十一日夜坐達旦 陸游
莫笑耽書不計年，寒儒業定幾生前。讀經今日韋編絕，作賦當時鐵硯穿。公路晚悲身至此，令威歸嘆冢纍然。三更聽雨蓬窗底，又作鰥魚夜不眠。
題陽關圖 陸游
誰畫陽關贈別詩，斷腸如在渭橋時。荒城孤驛夢千里，遠水斜陽天四垂。青史功名常蹭蹬，白頭襟抱足乖離。山河未復胡塵暗，一寸孤愁只自知。
新暑書事 陸游
城中五月汗霑衣，吾愛吾廬喜氣微。珍簟含風來遠餉，輕羅疊雪出鳴機。艾人當戶佳時過，筒黍堆盤舊俗非。漫欲題詩還懶去，老來百事與心違。
時雨 陸游
時雨及芒種，四野皆插秧。家家麥飯美，處處菱歌長。老我成惰農，永日付竹床。衰髮短不櫛，愛此一雨凉。庭木集奇聲，架藤發幽香。鶯衣溼不去，勸我持一觴。即今幸無事，際海皆農桑。野老固不窮，擊壤歌虞唐。
示客 陸游
桑柘成陰百草香，繅車聲裏午風凉。客來莫說人間事，且共山林夏日長。
南堂默坐 陸游
日日樹頭鵯鵊鳴，夜夜溪邊姑惡聲。堂中老子獨無語，寂然似可終吾生。大鵬一舉九萬程，下視海內徒營營。秋蟲春鳥非我類，何至伴渠鳴不平。
夏日 陸游
燕子生雛梅子黄，斷雲殘雨過林塘。孤舟正作笭箵夢，九陌難隨褦襶忙。團扇興來閑弄筆，寒泉漱罷獨焚香。太平處處熏風好，不獨宮中愛日長。
小酌 陸游
白髮蕭然海上村，猶能草草置清樽。今年項里楊梅熟，綠李來禽不足言。
夏夜二首  其一 陸游
露溼芙蕖冷，月明薝蔔香。殘醉吹欲無，颼颼髮根凉。豈惟棄世事，形影亦相忘。空憶南山下，新秋射虎場。
夏夜二首  其二 陸游
我昔在南鄭，夜過東駱谷。平川月如霜，萬馬皆露宿。思從六月師，關輔談笑復。那知二十年，秋風枯苜蓿。
看鏡二首  其一 陸游
凋盡朱顔白盡頭，神仙富貴兩悠悠。胡塵遮斷陽關路，空聽琵琶奏石州。
看鏡二首  其二 陸游
七十衰翁卧故山，鏡中無復舊朱顔。一聯輕甲流塵積，不爲君王戍玉關。
明妃曲 陸游
漢家和親成故事，萬里風塵妾何罪。掖庭終有一人行，敢道君王棄憔悴。雙駝駕車夷樂悲，公卿誰悟和戎非。蒲桃宮中顔色慘，雞鹿塞外行人稀。沙磧茫茫天四圍，一片雲生雪即飛。太古以來無寸草，借問春從何處歸。
思遠遊 陸游
我志日已衰，詩亦無傑句。正如隨翅鶴，悵望遼海路。雖云須藥物，幸未迫霜露。裂裳裹兩踵，此詩亦已屢。嵯峨青城雲，慘淡嶓冢樹。秋風吹短裘，萬里入芒屨。
太息 陸游
太息重太息，吾生誰與歸。那知暮景迫，但覺故人稀。避禍歸猶困，憂讒默亦非。今年貧徹底，擬賣舊漁磯。
六月二十六日夜夢赴季長招飲 陸游
少城駿馬逐春風，二十年間萬事空。清夢都忘雙鬢改，繡筵還喜一尊同。烏巾掩冉簪花重，羯鼓敲鏗列炬紅。安得此歡真入眼，碧油幢擁主人翁。
夜分不寐起坐園中至旦 陸游
凉氣蘇衰疾，幽情入杖藜。月驚孤鵲起，天带眾星西。松菊今彭澤，山川古會稽。清吟殊未愜，喔喔已晨雞。
露坐 陸游
此手乃可憐，經月不把酒。著書又苦晚，何以圖不朽。空庭坐三更，磊落垂北斗。向來歷關河，萬里空回首。豈知三十年，竟作越中叟。後生雖滿眼，非復舊交友。形體迫衰謝，妻子亦何有。悵望懷古人，吞聲死農畝。
晨起 陸游
心安已到無心處，病去渾如未病前。晨起更知秋色好，一庭風露聽鳴蟬。
散步東村 陸游
偶從北崦繚東崗，曳杖行歌踏夕陽。一徑入雲多鹿迹，數家臨水共漁梁。野風蕭瑟知秋早，社酒淋漓喜歲穰。鄰曲不須憐老憊，尚能尋句答年光。
早秋四首  其一 陸游
凉颸淅淅撼庭柯，微雨蕭蕭集浦荷。草閣簷虛覺山近，蓬窗地迮得香多。謀身自拙窮無鬼，閉戶長閑睡有魔。臺省諸公盛冠劍，固應老子得婆娑。
早秋四首  其二 陸游
秋入房櫳夜漸長，紗厨笛簟怯新凉。螢光得意穿簾隙，桐葉知時拂井床。世事本來誰得鹿，人生何處不亡羊。燈前笑向吾兒說，又過銅匜半篆香。
早秋四首  其三 陸游
落魄巴江號放翁，斯名歲晚亦成空。酒醒遥夜孤舟雨，睡美清秋一榻風。駭浪千重無死地，神丹九轉有新功。雲端不遇飛仙過，誰顧幽人寂寞中。
早秋四首  其四 陸游
貂裘塵土憶東周，瓜隴風霜隱故侯。懶似老雞頻失旦，衰如蠹葉早知秋。壺觴非復平生友，歲月空添客子愁。病起筆端猶健在，未妨揮灑賦登樓。
七月二十一日午睡夢泛江風濤甚壯覺而有賦 陸游
夢中不記適何邦，風飽蒲颿入大江。久矣眼中無此快，蹴天雪浪濺船窗。
幽居戲贈鄰曲 陸游
暮年遠屏天所借，落佩倒冠如得謝。雖無壺酒助歌呼，幸有蠹書供枕藉。市聲不聞耳差靜，車轍掃空身轉暇。雨慳葵葉未吐甲，露重榴房初坼罅。深紅菱角密覆水，爛紫蒲桃重垂架。直令掩關避世俗，未害煎茶喚鄰舍。蕭蕭雞犬衡門晚，寂寂燈火幽窗夜。勸君切勿縱高談，性命如絲不禁嚇。
遣興二首  其一 陸游
失馬真成福，移山未必愚。故園三徑廢，餘俸一錢無。望道心常渴，觀書眼欲枯。宦遊歸自好，不必爲蓴鱸。
遣興二首  其二 陸游
療饑惟恃粥，動步已須人。欲午猶支枕，經旬不過鄰。鵲棲寒自穩，鷗沒遠難馴。莫笑謀身拙，黄冠學季真。
步至湖上寓小舟還舍五首  其一 陸游
凄凉懷古地，慘澹暮秋天。紅樹秦馳道，青山禹廟壖。湖風飄斷角，墟日起孤烟。老恨功名晚，無人共著鞭。
步至湖上寓小舟還舍五首  其二 陸游
山居苦無事，携稚出門行。酒賤逢人醉，農閑到處耕。巷牛聽晚笛，池鶩唼枯萍。東望生秋興，樓臺壓繚城。
步至湖上寓小舟還舍五首  其三 陸游
病墮支離境，閑尋漫浪遊。湖平天鏡曉，山峭石帆秋。賒酒家家許，看花處處留。歸途倦扶杖，却上釣魚舟。
步至湖上寓小舟還舍五首  其四 陸游
萬壑爭流地，身閑得縱觀。未能容蟹舍，聊得寄漁竿。遠浦樵風急，空山窆石寒。踟躕不知晚，磔磔有歸翰。
步至湖上寓小舟還舍五首  其五 陸游
細浪隨摇檝，新凉入岸巾。斷行初到雁，空擔暮歸人。漫道貧非病，誰知懶是真。疏鐘起詩思，迢遞度烟津。
送王仲言倅泰州絕句二首  其一 陸游
汝陰太史萬籤藏，酸棗先生六世芳。豹尾屬車留不住，却尋陳迹海陵倉。
送王仲言倅泰州絕句二首  其二 陸游
紫薇傑作傳千載，物色分留待下車。老病難陪曳裾客，因來時寄一行書。
醉中作 陸游
舴艋爲家雲作友，流年盡付樽中酒。清嘯穿林鸞鳳吟，草書落紙龍蛇走。人間無復王景略，千載風雲常寂寞。安得熊羆十萬師，蹴踏幽并洗河洛。
秋夜書感 陸游
闌干斗插酉，慘淡河絡角。開歲財屬爾，草木忽摇落。平生歷畏塗，赤手犯蛟鰐。幸收垂盡日，歸卧一丘壑。鄉鄰怪此老，骯髒尚如昨。使無湖海寬，朝市何處著。諸公方衮衮，一士要諤諤。謀食古所羞，終身美藜藿。
八月三日驟凉有感 陸游
殘暑侵人畏汗霑，清秋乍見月纖纖。自燒熟火添香獸，旋把寒泉注硯蟾。佳客誤占螢入戶，遠書空喜鵲鳴簷。悠然獨對清燈卧，誰念柴門老病兼。
南堂與兒輩夜坐 陸游
殘暑初歸肺病蘇，胡床清夜集前除。風高木葉危將脫，月上天河淡欲無。鵲影繞枝棲未穩，荷盤擎露重相扶。凄然又起流年感，兩鬢如蓬日夜枯。
泛舟至魯墟 陸游
南蕩東陂弄夕霏，葛巾鶴氅試秋衣。纖纖新月迎船出，兩兩珍禽背水飛。病思漸蘇開酒戒，宦情已絕謝塵鞿。郊居是處堪乘興，不怕城笳苦喚歸。
園蔬薦村酒戲作 陸游
身入今年老，囊從早歲空。元無擊鮮事，常作啜醨翁。菹有秋菰白，羹惟野莧紅。何人萬錢筯，一笑對西風。
雨夕排悶二首  其一 陸游
買牛耕剡曲，舉世笑迂疏。流落愈憂國，衰殘猶讀書。滔滔安稅駕，耿耿獨愁余。破屋秋多雨，情懷用底攄。
雨夕排悶二首  其二 陸游
烟雨暗郊墟，頹然卧草廬。蟲喧夢回枕，燈伴讀殘書。短褐頻關念，荒畦久廢鋤。更堪湖水漲，累日食無魚。
雨中作 陸游
社甕醅香燕子歸，陰風吹雨暗郊扉。疏溝園叟方携鍤，采藥蠻童已溼衣。山雉尾垂衝靄去，水雞翅重蹋波飛。憑闌一笑君知否，肺渴秋來勢漸微。
讀易 陸游
揖遜干戈兩不知，巢居穴處各熙熙。無端鑿破乾坤秘，禍始羲皇一畫時。
郊行夜歸有感 陸游
小市歌呼散，幽人悄獨行。斷鴻沙際冷，重露草根明。信古癡常絕，酬恩命本輕。還家掩屏卧，衰涕浩縱橫。
醉歌 陸游
三十六策醉特奇，竹林諸公端可師。秋風蕭蕭吹鬢絲，蟹螯正可左手持。醉倒村路兒扶歸，瞠兒不識問是誰。浩歌起舞夜何其，北斗磊落明河移。貴人惜醉渠自癡，黄金絡馬誇市兒。一朝禍來莫支持，新州如山不可移。
買酒 陸游
放翁病起不禁愁，買酒看山自獻酬。八月吳中未摇落，誰令衰鬢早知秋。
秋雨嘆 陸游
淙淙雨聲瀉高秋，稻粱浸瀾雨不休。志士仁人萬行泪，孤臣孽子無窮憂。一身窮困未暇恤，如此無事理有不。聖言古訓舉不驗，簡編可用汗馬牛。嗚呼有粟吾得食，夜睡何時得安席。我生猶及宣和年，建炎以來身所歷。高皇一言感天地，盜賊千群掃無迹。疽囊雖慘固可醫，誰爲聖代施鍼石。
憂國 陸游
恩許還山已六年，誓憑耕稼餞華顛。養心雖若冰將釋，憂國猶虞火未然。議論孰能忘忌諱，人材正要越拘攣。群公亦采芻蕘否，貞觀開元在目前。
夜意 陸游
居家元是客，在俗亦如僧。點滴簷間雨，青熒帳外燈。壯心終蹭蹬，去日捷飛騰。不及寒沙雁，來時下杜陵。
大風雨中作 陸游
風如拔山怒，雨如决河傾。屋漏不可支，窗戶俱有聲。烏鳶墮地死，雞犬噤不鳴。老病無避處，起坐徒嘆驚。三年稼如雲，一旦敗垂成。夫豈或使之，憂乃及躬耕。鄰曲無人色，婦子泪縱橫。且抽架上書，洪範推五行。
題齋壁二首  其一 陸游
閉門無事不勝閑，心境超然一室寬。香岫火深生細靄，硯池風過起微瀾。睡餘但欲依書几，坐久還思弄釣竿。擾擾平生成底事，鏡湖歸隱老黄冠。
題齋壁二首  其二 陸游
手斸雲根結草廬，平生心事滿無餘。二升菰米晨炊飯，一碗松燈夜讀書。天理直須閑處看，人謀常向巧中疏。烟波有趣君知否，裂網伸鈎也得魚。
窮途 陸游
窮途多感慨，老境少知聞。酒裏閑消日，書中自策勳。全軀希碌碌，掃軌厭紛紛。每愧吾鄉老，頭童念致君。
貧病 陸游
行年七十尚携鉏，貧悴還如白紵初。好事鄰僧勤送米，過門谿友强留魚。客來旋過牆頭酒，睡起閑抽架上書。要信榮枯元不動，胸中浩浩著空虛。
秋晚四首  其一 陸游
舂粳入甑香炊玉，壓酒鳴槽滴碎珠。甲第朱門漫豪侈，山家風味定應無。
秋晚四首  其二 陸游
新筑場如鏡面平，家家歡喜賀秋成。老來懶惰慚丁壯，美睡中聞打稻聲。
秋晚四首  其三 陸游
秋菰出水白於玉，寒薺繞牆甘若飴。正是長齋豈不可，凜然大節固難移。
秋晚四首  其四 陸游
竹竿坡面老別駕，飯顆山頭瘦拾遺。自古詩人例如此，放翁窮死未須悲。
山村書所見二首  其一 陸游
老枳垂藤晝常黑，雛鷹聲作嬰兒啼。伐薪歸來遇急雨，石路下山如踏梯。
山村書所見二首  其二 陸游
荒坡茫茫牧牛童，扳角上背捷如風。腰間一枝搢枯竹，橫吹短笛過村東。
三年前與兒輩步過東涇小嶺得勝處可營別墅貧不能成偶復至其地悵然有感 陸游
前年度嶺踏斜陽，曾卜松陰置草堂。只倚氣吞雲夢澤，竟無錢買雪堆莊。烟脂菱角空頻摘，火齊楊梅已再嘗。事不如心居十九，往來常羨捕魚郎。
園中秋夕 陸游
季秋哉生明，風露正凄冷。放翁澹無事，樂此清夜永。饑鷹棲不穩，勁翅起東嶺。湖邊千樹柳，何處寄幽影。人生寓宇內，俯仰一炊頃。此心無愧負，簞食均五鼎。許身輩稷卨，終亦輸箕潁。天風倘可乘，采蓮登玉井。
秋晴每至園中輒抵暮戲示兒子 陸游
老翁七十如童兒，置書不觀事遊嬉。園中壘瓦强名塔，庭下埋盆聊作池。青蒲紅蓼共掩映，病棕瘦竹相扶持。衰頹已作老驥卧，來往尚如黄犢馳。但知身存百無害，莫問老健能幾時。汝勤挾筴乃堪笑，且共飯豆羹秋葵。
醉睡初覺偶作 陸游
小圃醒還醉，幽窗起復眠。虛明炷香地，清潤斸花天。老去才雖盡，窮來志益堅。阿瞞那可語，平日笑橋玄。
汪茂南提舉挽詞二首  其一 陸游
學已三冬富，書猶萬卷藏。名場雖蹭蹬，朝論極揄揚。小試襦袴詠，遂辭鵷鷺行。秋風九原路，挽鐸倍凄凉。
汪茂南提舉挽詞二首  其二 陸游
往者紹興末，江淮聞戰鼙。上流煩舊德，下客辱深知。陳迹成今古，追懷每涕櫂。郎君雖不識，撫事亦增悲。
謝徐居厚汪叔潜携酒見訪 陸游
我雖生亂離，猶及見前輩。衣冠方南奔，文獻往往在。幸供掃灑役，迹忝諸生內。話言猶在耳，造次敢不佩。殘年趨死近，孤學與時背。妄出更何求，終老事耕耒。史君稽古學，力大障橫潰。廣文亦偉士，名字震當代。同舟肯過我，凜與前修配。憂時抱忠鯁，論事極慷慨。嗟予雖益衰，耳目幸未廢。何當卜鄰牆，早暮聆謦欬。
喜鄭唐老相過 陸游
鄭子有書癖，對書百事忘。頭亂不暇櫛，炙冷不暇嘗。持此金石心，力求古文章。吟哦屈宋作，蚤夜聲琅琅。方揮却日戈，耻窺及肩牆。不見今六年，所得非復常。扁舟夜過我，劇論神激揚。徐出二三篇，稊米於太倉。已足起衰懦，黑絲生鬢霜。使得盡見之，殆可鍼膏肓。願子繼自今，勿惜傾錦囊。因來數爲寄，歲晚慰所望。
秋晚散步門外 陸游
栗里歸栽菊，青門隱賣瓜。羸軀病天色，衰鬢怯年華。野曠烏聲樂，溪清雁影斜。門前秋潦退，也擬筑堤沙。
寄徐秀才斯遠并呈莊賢良器之 陸游
徐子作別十年餘，無人可寄一紙書。閑門美睡畏剝啄，自怪一念常關渠。西風蕭蕭吹槁葉，秋光正滿蝸牛廬。讀書易倦出無友，撫几惝恍空愁予。蜀莊之孫住南郭，亦復迹遠非情疏。何時同載過老子，共飯赤米羹青蔬。
閑中 陸游
閑中高趣傲羲皇，身卧維摩示病床。活眼硯凹宜墨色，長毫甌小聚茶香。門無客至惟風月，案有書存但老莊。問我東歸今幾日，坐看庭樹六番黄。
秋霽 陸游
驅除雲霧極知難，敢意天公不作慳。汛掃中庭待明月，攀躋危榭望青山。取琴理曲茶烟畔，看鶴梳翎竹影間。不爲新晴宜著句，擬將幽事破除閑。
晨起 陸游
晨起梳頭拂面絲，行年七十豈前期。此生猶著幾兩屐，長日惟消一局棋。空釜生魚忍貧慣，閑門羅雀與秋宜。區區名義真當勉，正是先師戒得時。
箜篌謠二首寄季長少卿  其一 陸游
庭樹非不榮，霜霣萬葉枯。朋友豈我棄，漸遠勢自疏。中夜起太息，發篋覓舊書。塵昏蠹蝕損，行缺字欲無。一讀色已變，再讀涕泪濡。卷書置篋中，寧使飽蠹魚。
箜篌謠二首寄季長少卿  其二 陸游
少壯離別時，回顧日月長。會合終有期，何恨天一方。我齒如敗屐，君髮如新霜。餘日復幾何，萬里遥相望。欲泣老無泪，欲夢不可常。寄書何時到，江漢春茫茫。
悶極有作 陸游
貴已不如賤，狂應又勝癡。新寒壓酒夜，微雨種花時。堂下藤成架，門邊枳作籬。老人無日課，有興即題詩。
自詠 陸游
常記當年入洛初，華燈百萬擲樗蒲。平生意薄刀筆吏，投老身爲山澤臞。已罷向空書咄咄，尚能擊缶和嗚嗚。今朝客至無尋處，正伴園丁斸芋區。
夢范參政 陸游
夢中不知何歲月，長亭慘淡天飛雪。酒肉如山鼓吹喧，車馬結束有行色。我起持公不得語，但道不料今遽別。平生故人端有幾，長號頓足泪迸血。生存相別尚如此，何况一旦泉壤隔。欲懷雞黍病爲重，千里關河阻臨穴。速死從公尚何憾，眼中寧復見此傑。青燈耿耿山雨寒，援筆詩成心欲裂。
乞奉祠未報食且不繼 陸游
富貴常求繫日繩，阨窮却羨棄家僧。强顔始覺貧爲害，對鏡方嗟老可憎。出戶風霜欺短褐，讀書父子共昏燈。聖師夢奠二千載，一卷遺言終可憑。
山寺 陸游
信步得佳寺，入門吹斷香。林深栗鼠健，屋老瓦松長。吊古增凄愴，憑高寄慨慷。匆匆興未盡，新月映方塘。
太師魏國史公挽歌詞五首  其一 陸游
早擅淵源學，常懷懇款忠。雲龍際千載，典冊冠三公。論諫寧中止，謀謨不苟同。此心誰復識，志士泣秋風。
太師魏國史公挽歌詞五首  其二 陸游
位歷公卿貴，身兼將相榮。珥貂儀一品，錫带價連城。入告推忠厚，躬行本志誠。斯民何以報，萬里徧春耕。
太師魏國史公挽歌詞五首  其三 陸游
道德補天石，勛勞夾日龍。犯顔無不盡，造膝略皆從。歲貢來戎幣，秋防滅塞烽。畫圖麟閣上，猶足折遐衝。
太師魏國史公挽歌詞五首  其四 陸游
舊弼初收召，惟公力贊揚。都亭移供帳，全魏徹封疆。大度寧猜阻，群言自中傷。拳拳虛左意，猶可質穹蒼。
太師魏國史公挽歌詞五首  其五 陸游
壟干勞久戍，大將未班師。抗議回天意，忘身爲聖時。人心嶮莫測，時事遠難知。汗簡方傳信，孤生欲語誰。
三峽歌九首  其一 陸游
神女廟前秋月明，黄牛峽裏暮猿聲。危途性命不容恤，百丈牽船侵夜行。
三峽歌九首  其二 陸游
不怕灘如竹節稠，新灘已過可無憂。古妝峨峨一尺髻，木盎銀杯邀客舟。
三峽歌九首  其三 陸游
十二巫山見九峰，船頭彩翠滿秋空。朝雲暮雨渾虛語，一夜猿啼明月中。
三峽歌九首  其四 陸游
錦繡樓前看賣花，麝香山下摘新茶。長安卿相多憂畏，老向夔州不用嗟。
三峽歌九首  其五 陸游
險詐沾沾不愧天，交情回首薄如烟。東遊萬里雖堪樂，灧澦瞿唐要放船。
三峽歌九首  其六 陸游
蠻江水碧瘴花紅，白舫黄旗無便風。涪萬四時常避水，棚居高出亂雲中。
三峽歌九首  其七 陸游
亂插山花篢子紅，蠻歌相和瀼西東。忽然四散不知處，踏月捫蘿歸峒中。
三峽歌九首  其八 陸游
萬州溪西花柳多，四鄰相應竹枝歌。問君今夕不痛飲，奈此滿川明月何。
三峽歌九首  其九 陸游
我遊南賓春暮時，蜀船曾繫挂猿枝。雲迷江岸屈原塔，花落空山夏禹祠。
十月三日泛舟湖中作 陸游
桑落可釀酒，草枯可呼鷹。平生當此時，意氣十倍增。即今境界別，千錢買短篷。鏡湖三百里，往來寒日中。小甑炊雕胡，玉食無此美。卧聞水鳥聲，世念去如洗。知此恨太晚，享此恐不足。南山忽已昏，更就漁村宿。
早行 陸游
寒漏參差斷，晨雞次第鳴。匆匆半枕夢，草草一杯羹。澤國多逢雨，閑人不計程。雲間出寸塔，迎我有餘情。
晚泊 陸游
樓上嗚嗚角，橋邊點點燈。聚沙新到雁，趁渡獨歸僧。日隱山光暗，天低海氣蒸。居人笑老子，醉髮亂鬅鬙）。
遣懷 陸游
暮年世事轉悠悠，攬涕凄然類楚囚。不道渾無排遣處，病觀周易悶梳頭。
舟行戲書 陸游
世事無窮膏火煎，羈魂病骨久羸然。覺時不及夢差樂，死去始嗟生可憐。慷慨知非請纓日，推移忽及挂冠年。揚帆海浦差强意，卧看秋濤蹴遠天。
久雨 陸游
黄葉雨中盡，饑鴻烟際來。時艱歲仍惡，身死病相催。西埭無行路，南山有疾雷。囊空罷沽酒，一醉轉悠哉。
偶得長魚巨蟹命酒小飲蓋久無此舉也 陸游
老生日日困鹽齏，異味椶魚與楮雞。敢望槎頭分縮項，况當霜後得團臍。堪憐妄出緣香餌，尚想橫行向草泥。東崦夜來梅已動，一樽芳醞徑須携。
泛舟湖山間有感 陸游
我似人間不繫舟，好風好月亦閑遊。歸來華表千年鶴，滅沒烟波萬里鷗。歲晚客貂那復嘆，時艱嫠緯未忘憂。野人只欲安耕釣，江左夷吾可見不。
望永思陵二首  其一 陸游
綠衣迎拜屬車塵，草木曾霑雨露春。三十五年身未死，却爲天下最窮人。
望永思陵二首  其二 陸游
旰食憂民宴樂疏，太倉幾有九年儲。賈生未解人間事，北闕猶陳痛哭書。
糟蟹 陸游
舊交髯簿久相忘，公子相從獨味長。醉死糟丘終不悔，看來端的是無腸。
霜夜三首  其一 陸游
梅花欲動夢魂狂，橙子閑搓指爪香。莫怪草堂清到骨，一梳殘月伴新霜。
霜夜三首  其二 陸游
黄甘磊落圍三寸，赤蟹輪囷可一斤。更喚東陽麴道士，與君霜夜策奇勳。
霜夜三首  其三 陸游
澹月窺窗似有情，更堪梅影向人橫。放翁不受天魔惱，獨擁青氈睡到明。
書室明暖終日婆娑其間倦則扶杖至小園戲作長句二首  其一 陸游
放翁老手竟超然，俗子何由與作緣。百榼舊曾誇席地，一窗今復幻壺天。夢回橙在屏風曲，雨霽梅迎拄杖前。吾愛吾廬得安卧，笑人思潁憶平泉。
書室明暖終日婆娑其間倦則扶杖至小園戲作長句二首  其二 陸游
美睡宜人勝按摩，江南十月氣猶和。重簾不捲留香久，古硯微凹聚墨多。月上忽看梅影出，風高時送雁聲過。一杯太淡君休笑，牛背吾方扣角歌。
初冬 陸游
老客人間百事慵，樂哉閉戶過今冬。朝爐獸炭騰紅焰，夜榻蠻氈擁紫茸。猬刺坼蓬新栗熟，鵝雛弄色凍醅濃。題詩正自消閑日，本不爭先萬戶封。
買屐 陸游
一雨三日泥，泥乾雨還作。出門每有礙，使我慘不樂。百錢買木屐，日日繞村行。東阡與北陌，不間陰與晴。青鞋豈不佳，要是欠耐久。何當踏深雪，就飲湖橋酒。
十月晦日作 陸游
藤疏不覆架，桐落欲平溝。閏歲風霜晚，衰年日月遒。觀書方坐石，把釣又登舟。不是無羈束，閑人得自由。
贈道友五首  其一 陸游
凡骨已蛻身自輕，勃落葉上行無聲。華陰市樓醉舞罷，却上蓬峰看月明。
贈道友五首  其二 陸游
憶在長安爛漫遊，大明宮闕與雲浮。今朝偶上慈恩塔，北望茫茫禾黍秋。
贈道友五首  其三 陸游
當時辛苦學長生，準擬中原看太平。今日醉遊心已足，一瓢歸去隱青城。
贈道友五首  其四 陸游
二杯兀兀復騰騰，服氣燒丹總不能。借問生涯在何許，孤舟風雨伴漁燈。
贈道友五首  其五 陸游
零落殘碑草棘中，北邙蕭瑟又秋風。舊時憶在鵷行裏，幾見宣麻拜相公。
示子聿 陸游
儒林早歲竊虛名，白首何曾負短檠。堪嘆一衰今至此，夢回聞汝讀書聲。
老境 陸游
平生百不遂，惟有老如期。眼澀觀書夜，心衰把酒時。僧分新掘藥，客誦舊題詩。四十年前我，回看定是誰。
予所居三山在鏡湖上近取舍東地一畝種花數十株彊名小園因戲作長句 陸游
出郭西南十里過，小園風月得婆娑。翠屏三扇恰相倚，玉鏡一奩誰爲磨。投鑷未嫌衰鬢白，插花聊喜醉顔酡。耶溪更盡青鞋興，免使將軍怒脫靴。
被命再領沖佑有感 陸游
殘骸日益衰，晨夜抱疾痛。地爐得微火，終日不憙動。讀書舊成癖，今但坐作夢。未能追鴻冥，乃復分鶴俸。風霜舍邊柳，合抱皆手種。眼中人盡非，欲話誰與共。
冬夜戲書三首  其一 陸游
東歸剡曲寄彷徉，閑日雖冬亦自長。梅瘦有情橫淡月，雲輕無力護清霜。長魚通印鹽花白，珍鮓披綿麴糝香。一飽喟然還自憫，彊顔垂老食官倉。
冬夜戲書三首  其二 陸游
將挂衣冠彊小留，期年畢竟是歸休。青氈獨擁欺霜夜，濁酒頻傾洗客愁。鶴影冷翻丹井月，雁聲遥带玉關秋。一生自笑閑中過，不爲功名也白頭。
冬夜戲書三首  其三 陸游
老樹霜餘已盡紅，縱橫落葉滿庭中。一鈎澹澹西南月，萬鼓憑憑東北風。賒酒每慚添舊券，讀書何計策新功。蓬窗坐睡摧頹甚，隔竹敲茶賴小童。
幽居二首  其一 陸游
落葉紛可掃，幽花寒自開。囷空無雀噪，門靜有僧來。孤學時方棄，窮途勢莫回。呼兒了租賦，莫待縣符催。
幽居二首  其二 陸游
雨霽雞栖早，風高雁陣斜。園丁刈霜稻，村女賣秋茶。缺井磨樵斧，枯桑繫釣槎。客來那用問，此是放翁家。
送蘇召叟秀才入蜀效宛陵先生體 陸游
士勇赴知己，義重身固輕。尊公况有命，子得辭此行。結廬出門去，迢迢過蠻荆。泝江卜風色，入峽聽猿聲。萬里一紙書，南寄孤雁征。山陰在何處，計子難爲情。願言早來歸，鄰曲當出迎。檥舟柯橋市，一榼手自傾。
寄題哲上人漫堂 陸游
老子從來任運行，愛君堂以漫爲名。北邙大有英雄骨，枉用工夫過一生。
冬夜獨酌 陸游
寒水茫茫浸月明，疏鐘杳杳带霜清。一樽濁酒有妙理，十里荒雞非惡聲。物外雖增新跌宕，胸中未洗舊崢嶸。頹然坐睡蒲團穩，殘火昏燈伴五更。
夜坐燈滅戲作 陸游
冷飯黄齏傲太平，鬢絲原不爲愁生。忽因燈死得奇觀，明月滿窗梅影橫。
艾如張 陸游
錦膺繡羽名山雞，清泉可飲林可栖。稻粱滿野棄不啄，雖有奇禍無階梯。東村西村烟雨晚，蕭艾離離林薄淺。翩然一下駭機發，汝雖知悔安能免。漢家天子南山下，萬騎合圍窮日夜。犬牙鷹爪死不辭，觸機折頸吁可悲。
上之回 陸游
咸陽宮闕天下壯，五更衛士傳雞唱。重門洞開鑾駕出，回中更在雲霄上。雲霄一路蟠青冥，車聲隱轔馳雷霆。宓妃穿仗王母下，何必軒皇居大庭。君王遊幸無終極，萬年盡是歡娛日。文成已死方不讎，茂陵松柏秋蕭瑟。
雜詠園中果子四首  其一 陸游
不酸金橘種初成，無核枇杷接亦生。珍產已從幽圃得，濁醪仍就小槽傾。
雜詠園中果子四首  其二 陸游
漿石榴隨糕作節，蠟櫻桃與酪同時。兩株偶向池邊種，可喜今年墜折枝。
雜詠園中果子四首  其三 陸游
架垂馬乳收論斛，港種雞頭采滿船。黿鼎若爲占食指，麴車未用墮饞涎。
雜詠園中果子四首  其四 陸游
山杏谿桃本看花，纍纍成實亦堪誇。鹽收蜜漬饒風味，送與山僧下夜茶。
閉戶二首  其一 陸游
聲利能令智者愚，放翁閉戶養迂疏。地爐枯葉夜煨芋，竹筧寒泉晨灌蔬。狥俗不如翻著襪，愛山只合倒騎驢。今朝更有欣然處，萬里知心一紙書。
閉戶二首  其二 陸游
冠蓋長安幾番新，放翁只似向來貧。滿窗紅日價無敵，半榼新醅香動人。宴坐心光無蔽障，橫眠踵息自清勻。世間不用詢名字，身是無懷上古民。
連日大寒夜坐復苦饑戲作短歌 陸游
翁饑不能具小餐，兒凍何由成複褌。藏書充棟讀至老，固願少出蘇黎元。念當萬事度可否，肯使一恨彌乾坤。古來賢達多晚謬，千載遺笑綺與園。老翁肝心等鐵石，他年骨朽此固存。村沽雖薄亦取醉，起看江月傾金盆。
園中對酒作 陸游
傴僂衰翁雪滿顛，愛花耽酒似當年。雖無錦障七十里，也有青銅三百錢。數掩竹籬分小徑，一泓沙井貯寒泉。栽紅接白株株活，坐擁春工太半權。
孝宗皇帝挽詞三首  其一 陸游
大道本生知，崇高志不移。凝神超事物，觀妙極希夷。訪藥三山遠，遺弓萬國悲。神孫昔鍾愛，天作太平基。
孝宗皇帝挽詞三首  其二 陸游
代邸膺圖日，臨朝涕泗橫。誠心非外飾，至孝化群生。高廟聯龍衮，思陵接柏城。平生奉親意，一理貫幽明。
孝宗皇帝挽詞三首  其三 陸游
便殿諮詢早，深宮宴樂稀。欲頒傳位詔，猶索未明衣。壽損名方永，身癯國愈肥。孤臣泣陵柏，心折九虞歸。
小兒入城 陸游
小兒破帽出求師，老父寒爐夜畫詩。不耐青燈寫孤影，聊呼薄酒慰長饑。我今僅守詩書業，汝勿輕捐少壯時。但恨北風如許惡，湖橋歸路想流澌。
夜坐二首  其一 陸游
萬螘披書卷，孤螢引篆香。病思無事樂，老悔少年狂。南渡衣冠盛，西征道路長。如今俱夢破，高枕看人忙。
夜坐二首  其二 陸游
葉盡木無聲，天高夜自明。映窗燈半滅，掠野雁孤征。瓦裂人間事，雲浮身後名。惟應托長鑱，寂寞送浮生。
縱筆五首  其一 陸游
惰游不能耕，心愧新舂白。嘯傲茅三間，主人終勝客。
縱筆五首  其二 陸游
朝士腰下黄，山僧鼻端白。放翁俱笑汝，飽飯作閑客。
縱筆五首  其三 陸游
溫溫地爐紅，皎皎紙窗白。忽聞啄木聲，疑是敲門客。
縱筆五首  其四 陸游
雪晴蓼甲紅，雨足韭頭白。雖無萬錢具，野飯可留客。
縱筆五首  其五 陸游
小兒勿大勤，使汝髮早白。長爲南畝民，殊勝東閤客。
郊行夜歸書觸目 陸游
老翁病起厭端居，隨意東西不問途。霜野草枯鷹欲下，江天雲溼雁相呼。空垣破竈逃租屋，青帽紅燈賣酒爐。未畏還家踏泥潦，園丁持炬小兒扶。
閉戶 陸游
老人閉戶動經月，懶就東家借蹇驢。身後有名豈如酒，體中不佳聊讀書。秦王開圖見匕首，漢相狥市載厨車。人間憂怖古如此，莫怪荒畦常荷鋤。
十一月五日夜半偶作 陸游
草徑江村人迹絕，白頭病卧一書生。窗間月出見梅影，枕上酒醒聞雁聲。寂寞已甘千古笑，馳驅猶望兩河平。後生誰記當年事，泪濺龍床請北征。
晴和出遊湖山間 陸游
日出氣稍和，呼船渡烟津。微風西南來，水面生魚鱗。適此一日佳，聊娛百年身。捋鬚俯船舷，一笑彼何人。閏餘春事早，已覺陽和新。梅花處處開，幽香襲衣巾。久病喜我出，問訊傾鄉鄰。舟回不須速，看涌白玉輪。
病思 陸游
賣劍還山學老農，不堪衰與病交攻。將軍閉戶方鋤菜，處士携家欲賃舂。殘齒彊留終臲卼，病腰扶拜苦龍鍾。壯遊誰信梁州日，大雪登城望夕烽。
寄子虡 陸游
老自安故鄉，况復觸罪罟。五年三奉祠，每請幸聽許。貧家似破屋，隨事且撐拄。雖殊乞墦肉，已近掘野鼠。平生膽力薄，不敢犯張禹。有時一言失，恐懼氣如縷。念此思挂冠，白首冀安處。吾兒哀乃翁，歲暮忍羈旅。何時得斗粟，歸舍聊共煮。便草北關書，乞骸歸卒伍。
紙閣午睡二首  其一 陸游
紙閣磚爐火一杴，斷香欲出礙蒲簾。放翁不管人間事，睡味無窮似蜜甜。
紙閣午睡二首  其二 陸游
黄紬被暖青氈穩，紙閣油窗晚更妍。一飽無營睡終日，自疑身在結繩前。
夜分復起讀書 陸游
愁極不成寐，起開窗下書。似囚逢縱釋，如癢得爬梳。燈火夜過半，風霜歲欲除。平生濟時意，却作愛吾廬。
效蜀人煎茶戲作長句 陸游
午枕初回夢蝶床，紅絲小磑破旗槍。正須山石龍頭鼎，一試風爐蟹眼湯。巖電已能開倦眼，春雷不許殷枯腸。飯囊酒甕紛紛是，誰賞蒙山紫筍香。
書逆旅壁 陸游
百憂襲暮年，懷抱日騷屑。雖云歸故鄉，何異萬里客。窮冬迫寒餓，凜有在陳厄。駕言適近村，慘慘天欲雪。人沽村市酒，馬齧山坡麥。旅炊雜沙土，得飽何暇擇。手皸若龜兆，面槁無人色。士窮自其分，所幸全大節。功名已甑墮，身世真瓦裂。不學玉關人，饑鷹方夜掣。
懶趣 陸游
謝病掩柴荆，年來懶趣成。舌根茶味永，鼻觀酒香清。已矣馳驅息，悠然磊磈平。高眠得三昧，夢斷已窗明。
閑中富貴二首  其一 陸游
要信人生各有緣，閑中富貴亦關天。綠窗靜對千梢竹，翠竇新疏一脈泉。愛百衲琴常鎖匣，買雙鈎帖不論錢。箇中得意君知否，不換金貂與玉蟬。
閑中富貴二首  其二 陸游
天爲疏慵剩與閑，一庵青嶂白雲間。衲僧過別歸廬阜，羽客來尋說華山。冬筍生林龍𧥄𧥄，寒泉落磵佩珊珊。俗人自是無因到，雖設柴門不上關。
書近况寄蜀中道舊 陸游
遺事復遺榮，空齋一榻橫。宿酲投未正，新句煅初成。山崦傳梅信，天窗送雪聲。戲題勻碧紙，遣鶴報青城。
醉中自贈 陸游
富貴猶宜早退休，一生齟齬更何求。賦形未至欠壬甲，語命寧須增斗牛。栗里收身貧亦樂，平陵埋骨死無憂。狂歌醉舞真當勉，剩折梅花插滿頭。
明日自和 陸游
二頃元知未易求，不如馬磨學文休。正令未死有幾日，那得殘年叢百憂。霜野挾弓朝射雁，烟陂吹笛暮呼牛。興來醉倒尋常事，莫信兒童笑白頭。
雪中至近村 陸游
荒山風雪歲將殘，貸粟迢迢犯苦寒。急燎征裘憩牛屋，旋沽村酒挂驢鞍。清貧徹骨初無憾，老健逢人彊自寬。深夜還家未能睡，解囊吹火取詩看。
歲暮感懷十首以餘年諒無幾休日愴已迫爲韵  其一 陸游
昨暮送客歸，短櫂過魯墟。故廬有遺趾，青山繞牆隅。桑竹雖鬰然，舊植已無餘。瓦礫不可求，而况屋壁書。繫舟問鄰人，搔首久躊躇。行當挂朝衣，躬耕返吾初。
歲暮感懷十首以餘年諒無幾休日愴已迫爲韵  其二 陸游
我家釋耒起，遠自東封前。詩書守素業，蟬聯二百年。長老日零落，念之心惕然。每恐後生輩，或爲利欲遷。我少亦知學，蹭蹬及華顛。訟過豈不力，壽非金石堅。
歲暮感懷十首以餘年諒無幾休日愴已迫爲韵  其三 陸游
我壯已早衰，晨鏡每惆悵。藥物姑自持，耆老曷敢望。造物有乘除，貧悴博無恙。歸鄉更多感，朋舊盡凋喪。客來多避席，謂我丈人行。此意詎敢忘，報子以直諒。
歲暮感懷十首以餘年諒無幾休日愴已迫爲韵  其四 陸游
士生始志學，固爲聖人徒。人人可稷卨，世世皆唐虞。仰事與俯育，治道無絕殊。孔孟之所傳，世俗顧謂迂。申韓尚刻薄，老莊競虛無。爾車非不良，盍行九軌途。
歲暮感懷十首以餘年諒無幾休日愴已迫爲韵  其五 陸游
江左謝太傅，高卧頗自喜。東山豈不佳，惜也終一起。阿堅偶自敗，元子亦適死。區區疑謗中，勳業端有幾。當時嘲小草，雖戲實中理。所以山中人，至今笑園綺。
歲暮感懷十首以餘年諒無幾休日愴已迫爲韵  其六 陸游
家世本無年，甲子近一周。小子獨何幸，七十今平頭。往者收朝迹，亟欲求歸休。厚恩許奉祠，得祿歲愈憂。三釜不及親，顧爲妻子留。何由洗此愧，欲挽天河流。
歲暮感懷十首以餘年諒無幾休日愴已迫爲韵  其七 陸游
高皇昔中興，風雨躬沐櫛。一士未嘗遺，萬里皆馳馹。廉聽闢言路，虛懷詢得失。孤臣實草芥，亦獲對宣室。龍顔宛在目，德不報萬一。橋山松柏寒，泪盡史臣筆。
歲暮感懷十首以餘年諒無幾休日愴已迫爲韵  其八 陸游
王師宿梁益，行臺護諸將。腐儒忝辟書，萬里至渭上。旌旗照關路，風雪暗戎帳。堂堂鐵馬陣，亹亹木牛餉。誰知骨相薄，空負心膽壯。回首二十年，撫事增悲愴。
歲暮感懷十首以餘年諒無幾休日愴已迫爲韵  其九 陸游
在昔祖宗時，風俗極粹美。人材兼南北，議論忘彼此。誰令各植黨，更仆而迭起。中更夷狄禍，此風猶未已。臣不難負君，生者固賣死。儻筑太平基，請自厚俗始。
歲暮感懷十首以餘年諒無幾休日愴已迫爲韵  其一○ 陸游
井地以養民，整整若棋畫。初無甚貧富，家有五畝宅。哀哉古益遠，禍始開阡陌。富豪役千奴，貧老無寸帛。困窮禮義廢，盜賊起蹙迫。誰能講古制，壽我太平脈。
桐江哲上人以端硯遺子聿纔寸餘而質甚奇天將雨輒先流甕予爲效宛陵先生體作詩一首 陸游
吾兒得巖硯，其徑甫踰寸。奇哉掌握物，乃有琮璧潤。器寶備才德，初不以形論。汝能志山林，懷之可嘉遯。
立春前三日作 陸游
春近寒尤苦，先生不下堂。烏皮蒙燕几，白拂挂禪床。書架斜斜設，梅花細細香。悠然睡還起，已覺日微長。
贈應秀才 陸游
過宋不見元城公，渡淮不見陳了翁。當時人人皆太息，至今海內傾高風。老夫七十居鄉縣，齷齪龍鍾何足見。辱君雪裏來叩門，自說辛勤求識面。我得茶山一轉語，文章切忌參死句。知君此外無他求，有求寧踏三山路。
春耕 陸游
今年液水滿西疇，父老人人卜有秋。只要耕犁及時節，裹茶買餅去租牛。
首春連陰 陸游
入春十日九日陰，積雪未解雨復霪。西家船漏湖水漲，東家驢病街泥深。去秋宿麥不入土，今年米貴如黄金。老嫗哭子那可聽，僵死不覆黔婁衾。州家遣騎饋春酒，欲飲復止吾何心。出門空嘆歲華速，已見微綠生高林。
夜坐 陸游
衰翁不出門，歲月過電雹。窗明地爐暖，袖手坐寂寞。可憐瓶中梅，爛漫幾開落。小園亦數樹，曾未破一萼。三更北風急，雨雪恐復作。且當勤舉杯，莫恨浮蟻濁。
新春 陸游
老境三年病，新元十日陰。疏籬枯蔓綴，壞壁綠苔侵。憂國孤臣泪，平胡壯士心。吾非兒女輩，肯賦白頭吟。
得季長書追懷南鄭幕府慨然有作 陸游
從戎昔在山南日，彊半春光醉裏銷。綠樹啼鶯窺帽影，畫橋飛絮逐鞭梢。花經小雨開差晚，笙怯餘寒澀未調。惆悵流年又如許，羈魂欲仗楚詞招。
正月十一日夜夢與亡友譚德稱相遇於成都小東門外既覺慨然有作 陸游
當年與子別江干，漸老心知後會難。豈料今宵清夢裏，東門交轡說春寒。
送陳吏部還朝 陸游
邂逅稽山許攬鬚，塵埃時得近冰壺。不辭我老雞豚社，且喜公歸櫻筍厨。滿室琴書懷燕几，一川風雨送行艫。勉哉早了功名債，要畫騎牛第二圖。
觀棋 陸游
一枰翻覆戰枯棋，慶吊相尋喜復悲。失馬翁言良可信，牧豬奴戲未妨爲。白蛇斷處真成快，黑幟空時又一奇。斂付兩奩來對酒，泠泠聽我誦新詩。
春行 陸游
篛帽絲絲雨，芒鞋策策泥。柳斜風带北，花斂日平西。社酒誇新壓，春蕪喜遍犁。深村無客過，父子自扶携。
雨霽春色粲然喜而有賦 陸游
應接年光老漸慵，猶能一飲百分空。半霑蝶粉簾櫳雨，遠送鶯聲巷陌風。千縷麴塵楊柳綠，萬枝猩血海棠紅。從來造物陶甄手，却在閑人詩句中。
幽思 陸游
雲際茅茨一兩間，春來幽事日相關。臨窗靜試下巖硯，欹枕卧看靈壁山。紅練带飛俱意得，錦熏籠暖尚香慳。今朝社過添惆悵，高棟巢空燕未還。
贈持鉢道人 陸游
青鐵作小冠，白紵縫短褐。右扶九節杖，左執七綴鉢。何嘗有定止，到處可生活。惟有烈士心，白刃不能奪。相逢一笑粲，滯思得披豁。揮袂去若飛，跂望已天末。
柳二首  其一 陸游
楊柳春風綠萬條，憑鞍一望已魂消。當年鳳集城邊路，曾愛纖纖拂畫橋。
柳二首  其二 陸游
西園雨打杏花稀，便面章臺事已非。只恐無情堤上柳，又將風絮送春歸。
山園雜詠五首  其一 陸游
祠祿留人未挂冠，山園三畝著身寬。百年竟向愁邊老，萬事元輸靜處看。花徑糝紅供晚醉，月天生暈作春寒。汗青事業都忘盡，時賴吾兒舉話端。
山園雜詠五首  其二 陸游
殘春終日在林亭，散髮披衣醉復醒。科斗已成蛙閤閤，櫻桃初結子青青。魚遊滄海寧濡沫，禽慕雕籠即翦翎。薄晚東風吹小雨，笑携長鑱伴畦丁。
山園雜詠五首  其三 陸游
桃花爛熳杏花稀，春色撩人不忍違。俗客年來真掃迹，清樽日暮獨忘歸。魚行池面紅雲散，鵲起枝頭絳雪飛。莫道顛狂無訴處，卧看香篆掩齋扉。
山園雜詠五首  其四 陸游
已過社雨尚春寒，小醉初醒怯倚欄。柳带花移宜土潤，鶴和雛養要籠寬。孤翁白首投村社，諸彥青雲接羽翰。誰信幽居多樂事，晚窗兒女話團圞。
山園雜詠五首  其五 陸游
春光何止二分空，寒食都無數日中。密葉成陰花寂寂，舊巢添土燕匆匆。紙鳶收線愁風惡，秧馬掀泥喜雨濛。堪嘆今年衰更甚，蒼顔縱醉不成紅。
雨夜書感二首  其一 陸游
宦遊四十年，歸逐桑榆暖。皇恩念黎老，一官猶置散。春殘桃李盡，風雨閉空館。有懷無與陳，萬事付酒碗。近代固多賢，吾意終不滿。可憐杜拾遺，冒死明房琯。慷慨詎非奇，經綸恨才短。群胡穴中原，令人嘆微管。
雨夜書感二首  其二 陸游
儒生不自貴，執藝等卜祝。詩書定何物，爲汝市爵祿。唐虞雖日遠，凜凜猶在目。誰能舉其要，治功端可復。平生粗知此，俛仰髮已禿。一豪不獲施，老病死巖谷。安知萬世後，終無可封俗。願廣稽古心，端拱咨嶽牧。
鏡湖 陸游
躬耕蘄一飽，閔閔望有年。水旱適繼作，斗米幾千錢。鏡湖泆已久，造禍初非天。孰能求其故，遺迹猶隱然。增卑以爲高，培薄使之堅。坐復千載利，名託亡窮傳。民愚不能知，仕者苟目前。吾言固應棄，悄愴夜不眠。
舟中戲書 陸游
平生萬事付之天，百折猶能氣浩然。試問軟塵金絡馬，何如柔櫓月侵船。英雄到底是癡絕，富貴但能妨醉眠。三百里湖隨意住，人間真有地行仙。
春晚懷山南四首  其一 陸游
梨花堆雪柳吹綿，常記梁州古驛前。二十四年成昨夢，每逢春晚即凄然。
春晚懷山南四首  其二 陸游
壯歲從戎不憶家，梁州裘馬鬭豪華。至今夜夜尋春夢，猶在吳園藉落花。
春晚懷山南四首  其三 陸游
梁州一別幾清明，常憶西郊信馬行。桃李成塵總閑事，梨花楊柳最關情。
春晚懷山南四首  其四 陸游
身寄江湖兩鬢霜，金鞭朱彈夢猶狂。遥知南鄭城西路，月與梨花共斷腸。
春晚書齋壁 陸游
海棠已成雪，桃李不足言。纖纖麥被野，鬰鬰桑連村。稚蠶細如螘，杜宇號朝昏。展墓秫餌美，坐社黍酒渾。早筍漸上市，青韭初出園。老夫下箸喜，盡屏雞與豚。幽居亦何樂，且洗兩耳喧。呼兒燒柏子，悠然坐東軒。
七十一翁吟 陸游
七十一翁心事闌，坐叨祠祿養衰殘。樽中無酒但清坐，架上有書猶縱觀。吏部齒摇心悵望，將軍髀滿泪汍瀾。客來共飯增羞澀，小摘山蔬不掩盤。
山茶一樹自冬至清明後著花不已 陸游
東園三日雨兼風，桃李飄零掃地空。惟有山茶偏耐久，綠叢又放數枝紅。
晨起 陸游
初日破蒼烟，零亂松竹影。老夫起燒香，童子行汲井。平生水雲身，不墮車馬境。願言學龐公，全家事幽屏。
春晚雜興六首  其一 陸游
寂寂野人家，柴扉傍水斜。僧分晨鉢筍，客共午甌茶。燕戶添新土，蛛絲罥落花。悠然便終日，惟此送年華。
春晚雜興六首  其二 陸游
澤國固多雨，暮春猶薄寒。兒童葺茶舍，婦女賽蠶官。閱世年雖往，爲農興未闌。窮途得一飽，亦足慰艱難。
春晚雜興六首  其三 陸游
池面萍初紫，牆頭杏已青。携兒撐小艇，留客坐孤亭。相法無侯骨，生年直酒星。正須遺萬事，莫遣片時醒。
春晚雜興六首  其四 陸游
小市湖橋北，幽居石埭西。蒲深姑惡哭，樹密秭歸啼。山茗封青箬，村酤坼赤泥。平生汗簡手，投老慣扶犁。
春晚雜興六首  其五 陸游
病瘍無意緒，閉戶作生涯。草草半盂飯，悠悠一碗茶。笑穿居士屩，閑看女郎花。莫問明朝事，忘家即出家。
春晚雜興六首  其六 陸游
青梅薦煮酒，綠樹變鳴禽。處世已如客，傷春無復心。焚香惟默坐，曳杖亦幽尋。一日悠然過，深慚惜寸陰。
齋中雜題四首  其一 陸游
列屋蛾眉不足誇，可齋別自是生涯。閑將西蜀團窠錦，自背南唐落墨花。
齋中雜題四首  其二 陸游
小醉微吟過一春，人間儂是最閑人。龜毛拂子長三尺，拈起風光處處新。
齋中雜題四首  其三 陸游
棐几硯涵鸜鵒眼，古奩香斮鷓鴣斑。絕知造物殷勤意，成就衰翁到死閑。
齋中雜題四首  其四 陸游
幽居厭見凡花草，紅紫紛紛不復栽。自斸蒼苔換黄土，南山移得玉芝來。
老疾戲自贈 陸游
年過七十日夜衰，羸然骨立不支持。一身百病作無時，飯且不足那論醫。鏡中之人定是誰，面骨突兀鬢成絲。買棺作冢計已遲，一旦寧免累諸兒。門前湖山可遨嬉，心雖欲往力不隨。左車牙脫吁可悲，問汝何不食肉糜。
夜坐聞湖中漁歌 陸游
少年嗜書竭目力，老去觀書澀如棘。短檠油盡固自佳，坐守一窗如漆黑。漁歌裊裊起三更，哀而不怨非凡聲。明星已高聲未已，疑是湖中隱君子。
上巳書事 陸游
單衣初著下湖天，飛蓋相隨出郭船。得雨人人喜秧信，祈蠶戶戶斂神錢。黄雞煮𦞦無停筯，青韭淹葅欲墮涎。丞相傳聞又三押，衡茅未改日高眠。
對酒 陸游
手摘酴醿翦牡丹，山家草草亦杯盤。溪頭一夜風吹雨，又作殘春幾日寒。
自規 陸游
陸君拙自謀，七十猶糲食。著書雖如山，身不一錢直。默自觀我生，困弱良得力。轉喉畏或觸，唾面敢自拭。世路方未夷，機阱寧有極。但能常閉門，尊拳貸雞肋。
窮居有感 陸游
孤村烟草暮凄迷，笠子蓑衣自架犁。生計似蛛聊補網，弊廬如燕旋添泥。人亡耆舊多時學，地廢陂湖失古堤。迂闊自知無著處，敢因窮厄怨推擠。
春夏之交風日清美欣然有賦三首  其一 陸游
日鑄珍芽開小缶，銀波煮酒湛華觴。槐陰漸長簾櫳暗，梅子初嘗齒頰香。戶戶祈蠶喧鼓笛，村村乘雨筑陂塘。年光何預衰翁事，伴蝶隨鶯也解狂。
春夏之交風日清美欣然有賦三首  其二 陸游
天遣殘年脫馽鞿，功名不恨與心違。綠陂細雨移秧罷，朱舫斜陽擘紙歸。花市丹青賣團扇，象床刀尺製單衣。白頭曳杖人爭看，共嘆浮生七十稀。
春夏之交風日清美欣然有賦三首  其三 陸游
芳潤園林不似貧，年光無盡逐番新。來禽顔色不禁雨，摶黍語言如惜春。身外豈關吾輩事，鏡中已換昔時人。神僊定未超塵俗，猶插金貂侍帝晨。
夜歸 陸游
疏鐘渡水來，素月依林上。烟火認茅廬，故倚船篷望。
農家嘆 陸游
有山皆種麥，有水皆種秔。牛領瘡見骨，叱叱猶夜耕。竭力事本業，所願樂太平。門前誰剝啄，縣吏徵租聲。一身入縣庭，日夜窮笞搒。人孰不憚死，自計無由生。還家欲具說，恐傷父母情。老人儻得食，妻子鴻毛輕。
三月十一日郊行 陸游
到處人家可乞漿，槐陰巷陌午風凉。水陂漫漫新秧綠，山壟離離大麥黄。父子力耕春漸老，婦姑共績夜猶長。堯民擊壤雖難繼，芹美懷君未敢忘。
初夏行平水道中 陸游
老去人間樂事稀，一年容易又春歸。市橋壓擔蓴絲滑，村店堆盤豆莢肥。傍水風林鶯語語，滿原烟草蝶飛飛。郊行已覺侵微暑，小立桐陰換夾衣。
初夏幽居偶題四首  其一 陸游
放逐還家一老翁，癡頑自笑更誰同。倚欄風月黄昏後，携杖園林綠潤中。泳水小魚依藻荇，覓巢輕燕拂簾櫳。此身要豈堅牢物，莫遣須臾酒盞空。
初夏幽居偶題四首  其二 陸游
展盡高槐日漸長，了無蜂蝶爲花忙。青梅旋摘宜鹽白，煮酒初嘗带臘香。林下光陰無一事，水邊窗戶有餘凉。應門不用辭衰疾，車馬何由到野堂。
初夏幽居偶題四首  其三 陸游
昔如轉戰墮重圍，今幸鶱翔脫駭機。曉樹好風鶯獨語，夜窗細雨燕相依。安居不恨蝸廬迮，得食寧論鶴料微。更喜暮年彊健在，又看刀尺製縑衣。
初夏幽居偶題四首  其四 陸游
朱櫻羊酪喜新嘗，碧井桐陰轉午凉。書几得晴宜試墨，衣篝因潤稱熏香。枯龜自覺支床穩，老馬安能試草長。半世學騷終不近，空餘清夢上沅湘。
晨起 陸游
青青水中萍，粲粲牆下草。開歲纔幾時，已嘆春事老。鳴禽傍窗戶，怪我倦幽討。長吟感人懷，病枕起亦早。下床呼獠奴，浩蕩恣灑掃。綠陰列蒼石，芳樽得頻倒。客來但與飲，談天有何好。亦莫雕肺肝，吟哦學郊島。
小圃 陸游
剡曲西邊筑草堂，小園聊復寄相羊。魚行水際汀蘋動，麝過林中野草香。覓句有時携筆硯，遣懷隨事具杯觴。少年朋舊凋零盡，不獨思人亦自傷。
幽居 陸游
青門不種故侯瓜，揀得湖山便寄家。老境一廛依水竹，壯遊萬里犯風沙。氣衰那辦飲無算，病著更知生有涯。莫道吾廬全索寞，牆東新補數株花。
夜賦 陸游
小齋寂寂似禪寮，卧數更籌覺夜遥。帳外殘燈欺不寐，梁間棲燕伴無聊。江湖蹭蹬朱顔改，憂患侵凌壯志消。挂旆天山少年事，此身終負聖明朝。
閑中書事二首  其一 陸游
病過新年逐日添，清愁殘醉兩厭厭。惜花萎去常遮日，待燕歸來始下簾。堂上清風生玉麈，澗中寒溜注銅蟾。一生留滯君休嘆，意望天公本自廉。
閑中書事二首  其二 陸游
一畝山園半畝池，流年忽逮挂冠期。賣花醉叟剝紅桂，種藥高僧寄玉芝。午枕爲兒哦舊句，晚窗留客算殘棋。登庸策免多新報，老子癡頑總不知。
初夏十首  其一 陸游
紛紛紅紫已成塵，布穀聲中夏令新。夾路桑麻行不盡，始知身是太平人。
初夏十首  其二 陸游
翦韭腌齏粟作漿，新炊麥飯滿村香。先生醉後騎黄犢，北陌東阡看戲場。
初夏十首  其三 陸游
稻未分秧麥已秋，豚蹄不用祝甌窶。老翁七十猶彊健，沒膝春泥夜叱牛。
初夏十首  其四 陸游
買得新船疾似飛，蠶饑遥望采桑歸。越羅蜀錦吾何用，且備豳人卒歲衣。
初夏十首  其五 陸游
槐柳成陰雨洗塵，櫻桃乳酪併嘗新。古來江左多佳句，夏淺勝春最可人。
初夏十首  其六 陸游
杜鵑血盡啼未歇，蝴蝶夢殘心更狂。我自人間少情者，老來十倍惜年光。
初夏十首  其七 陸游
賜食金盤出寶閨，玄熊掌映紫駝蹄。侯家但詫承恩澤，豈識山厨苦荬齏。
初夏十首  其八 陸游
隋家古寺郡西南，寺廢殘僧只二三。藜藿滿庭塵闇佛，時聞鐃鼓賽春蠶。
初夏十首  其九 陸游
渺渺荒陂古埭東，柳姑小廟柳陰中。放翁老憊扶藜杖，也逐鄉人禱歲豐。
初夏十首  其一○ 陸游
老翁賣卜古城隅，兼寫宜蠶保麥符。日日得錢惟買酒，不愁醉倒有兒扶。
四月旦作時立夏已十餘日 陸游
京塵相值各匆忙，誰信閑人日月長。爭葉蠶饑鬧風雨，趁虛茶懶鬭旗槍。林中晚筍供厨美，庭下新桐覆井凉。堪笑山家太早計，已陳竹几與藤床。
春夏之交鳴鳥百族惟布穀聲最悲急動人戲作十韵 陸游
春風捨人去，陸子嘆以驚。欲挽春使回，無奈布穀聲。春亦何負汝，旦暮聲不停。或謂布穀者，一氣感使鳴。春老自當去，微禽彼何情。上天運四時，斗柄亦崢嶸。奈何獨私春，欲使久不傾。南風吹眾綠，一掃紫與赬。此時豈不佳，乃爾懷不平。勿作兒女態，起視東郊耕。
倚杖 陸游
倚杖柴門外，踟躕到日斜。兒童拾筍籜，婦女賣茶芽。掠岸過漁艇，隔籬聞緯車。年來詩料別，滿眼是桑麻。
野步 陸游
蝶舞蔬畦晚，鳩鳴麥野晴。就陰時小息，尋徑復微行。村婦窺籬看，山翁拂席迎。市朝那有此，一笑慰餘生。
竹窗晝眠 陸游
初夏暑雨薄，但覺白日長。向來萬里心，盡付一竹床。新筍出林表，森然羽林槍。時聞解籜聲，靈府生清凉。平生喜晝眠，此志晚乃償。安枕了無夢，孰爲蝶與莊。徐起掬寒泉，中有菱絲香。清嘯送落日，與世永相忘。
騰騰 陸游
騰騰吾喪我，兀兀我忘吾。萬事皆墮甑，一身真朽株。江天號鸛鶴，村巷暗楸梧。薄酒猶堪醉，歸來稚子扶。
幽棲二首  其一 陸游
閑人了無事，地僻稱幽棲。{臼市}米留雞食，移琴避燕泥。桐生窗欲暗，筍長徑還迷。不作容車計，門閭儘放低。
幽棲二首  其二 陸游
誰謂幽棲陋，茅茨足庇床。雨便梧葉大，風度楝花香。浴佛兒童喜，繅絲婦女忙。朅來三十載，吾鬢固宜霜。
睡起 陸游
虛堂四簷竹修修，朱夏正午如高秋。八尺風漪雲碧裯，一榻寬如禹九州。屈信展轉俱自由，息以兩踵無與喉。世方窘若魚吞鈎，我獨超然鷹脫韝。一物不向靈臺留，非睡非覺以神遊。青城紫閣多朋儔，相逢握手笑不休。
愁坐忽思南鄭小益之間二首  其一 陸游
當年蜀道秦關，萬里飄然往還。酒病曾留西縣，眼明初見南山。
愁坐忽思南鄭小益之間二首  其二 陸游
籌筆門前芳草，回龍道上青山。萬里猶能夢到，再遊未信天慳。
四月十三夜四更起讀書 陸游
七十未捐書，正恐死乃息。起挑窗下燈，度此風雨夕。
夏雨初霽題齋壁 陸游
楸花楝花照眼明，幽人浴罷葛衣輕。燕低去地不盈尺，鵲喜傍簷時數聲。對弈軒窗消永晝，曬絲院落喜新晴。忽驚重五無多日，采縷纏筒吊屈平。
東窗 陸游
萱草石榴相續開，數枝晚筍破蒼苔。背人紅練穿林去，直是無情不再來。
聞梟 陸游
兩忘堯桀自心平，此念胡爲掃復生。幸是安眠無一事，苦憐鶯語惡梟聲。
雨中示子聿 陸游
窮閻父子自相依，寂寂茅廬映竹扉。瓜蔓水生初抹岸，楝花寒動却添衣。吾玄自笑豈尚白，汝瘦元知能勝肥。苦學勿爲干祿計，宦途雖樂不如歸。
山園屢種楊梅皆不成枇杷一株獨結實可愛戲作長句 陸游
楊梅空有樹團團，却是枇杷解滿盤。難學權門堆火齊，且從公子拾金丸。枝頭不怕風摇落，地上惟憂鳥啄殘。清曉呼僮乘露摘，任教半熟雜甘酸。
夢遊山寺焚香煮茗甚適既覺悵然以詩記之 陸游
平日居山恨不深，暫來差足慰幽尋。僧歸共說道逢虎，院靜惟聞風滿林。毫盞雪濤驅滯思，篆盤雲縷洗塵襟。此行殊勝邯鄲客，數刻清閑直萬金。
夏日 陸游
柴扉晝掩竹林幽，坐使炎天變素秋。扇月團團似初滿，簟波細細欲平流。朋儕零落關河阻，疾病沉綿歲月遒。賴有澄湖常在眼，虎頭不用畫滄洲。
巢山二首  其一 陸游
巢山避世紛，身隱萬重雲。半谷傳樵響，中林過鹿群。蟲鎪葉成篆，風蹙水生紋。不蹋溪橋路，僊凡自此分。
巢山二首  其二 陸游
短髮巢山客，人知姓字誰。穿林雙不借，取水一軍持。渴鹿群窺澗，驚猿獨裊枝。何曾畜筆硯，景物自成詩。
四月二十三日作二首  其一 陸游
颭颭荷離水，翩翩燕出巢。苔添雨後暈，筍放露中梢。世路千重浪，生涯一把茅。款門僧亦絕，無句鍊推敲。
四月二十三日作二首  其二 陸游
莫笑茅廬迮，何曾厭日長。飯餘餐酪滑，浴罷葛巾凉。落日桐陰轉，微風梔子香。貧家猶裹粽，隨事答年光。
觀月 陸游
清風發疏林，皦月上素壁。悠然倚庭楯，愛此風月夕。人間好時節，俯仰成宿昔。少年不痛飲，老大空嘆息。
溽暑 陸游
溽暑雨將作，南風來解圍。幽花臨砌坼，乳燕傍巢飛。腰斧剶桑去，携籃采藥歸。翻憐少年老，疊雪詫宮衣。
晨起 陸游
衰老少睡眠，睡晚覺常早。五更攬衣起，漏鼓猶考考。青燈耿孤影，不睡坐亦好。讀盡一編書，南窗朝日杲。
閑思二首  其一 陸游
溝水細無聲，窗扉晚更明。簾開燕雙入，人靜鵲群行。青李求初至，黄醅釀已成。出門無奈懶，不是傲公卿。
閑思二首  其二 陸游
小雨時時作，幽花續續紅。新蟬落庭樹，癡燕集屏風。傍枕拋書卷，臨池下釣筒。閑中有真樂，那得難途窮。
梅天 陸游
稻隴移初遍，梅天澀未晴。輕陰昏茗色，餘潤咽琴聲。時傍菱塘立，還尋沙徑行。杜門終此世，更誓未來生。
夜坐 陸游
燈暗一室幽，鳥鳴四山靜。道人坐倚壁，度此清夜永。少時志功名，癡絕如捕影。造物遺以窮，磨礱發深省。坐令盆盎淺，渺渺波萬頃。雖未造道真，南轅終至郢。
麥熟市米價減鄰里病者亦皆愈欣然有賦 陸游
兇年已度麥方秋，學道從來幸寡求。荷鍤自隨身若寄，漉籬可賣飯何憂。鄰翁瀕死復相見，村市小凉時獨遊。不怕歸時又侵夜，新添略彴跨清溝。
雨中作 陸游
風聲如翻濤，雨點如撒菽。皇天念此老，一爲洗煩促。呼童取短檠，聊展舊書讀。凄然對孤影，感嘆衰鬢禿。兀如老病馬，關河久在目。伏櫪雖已疲，連雲思苜蓿。
夜雨 陸游
齒牙摇動鬢毛疏，四壁蕭然卧草廬。急雨聲酣戰叢竹，孤燈焰短伴殘書。壯心未減從戎日，苦學猶如覓舉初。自笑堅頑誰得似，同儕太半已丘墟。
乙卯重五 陸游
重五山村好，榴花忽已繁。粽包分兩髻，艾束著危冠。舊俗方儲藥，羸軀亦點丹。日斜吾事畢，一笑向杯盤。
夏夜風雨極凉枕上口占 陸游
北窗八尺卧文藤，夜雨生凉洗鬰蒸。裊裊清愁縈斷角，悠悠孤夢伴殘燈。羸軀垂老嗟焉往，公論猶存似可憑。聊向斯文圖不朽，未甘粥飯學山僧。
窮居 陸游
半世倀倀信所之，窮居仍抱暮年悲。燒金術誤囊衣薄，種黍年兇酒味醨。大厦萬間空有志，後車千乘更無期。掩書常笑城南杜，麻屨還朝授拾遺。
思蜀 陸游
白首躬耕遇洊饑，江南自笑欲疇依。凌烟勳業無人許，濯錦園林有夢歸。心似遊僧思遠適，身如敗將陷重圍。客來彊欲相寬釋，每說人生七十稀。
五月二十三夜記夢 陸游
夜漏欲盡雞初唱，夢到神仙信非妄。泉流直舂碧澗底，松根橫走蒼崖上。徐行林際遇飛橋，峭壁驚濤臨萬丈。非惟履嶮足踸踔，已覺處憂神悄愴。空巖滴乳久化石，寶蓋珠瓔紛物象。鬼神慘澹疑欲搏，龍蜃蜿蜒誰敢傍。長眉老仙乘白雲，握手授我綠玉杖。三生汝有世外緣，一念已斷塵中障。雖云曩事不復憶，憐汝瞳子神猶王。何須更待熟金丹，從我歸哉住崑閬。
送葉尚書 陸游
曩歲榜扁舟，萬里歸自蜀。五月下瞿唐，六月過浮玉。於時始識公，一笑忘暑毒。羽扇臨清流，華觴跋紅燭。一別十五年，去日如電速。孤生晚還朝，斂退慚陸陸。要津非所冀，見公心自足。斥歸又七載，衰病將就木。造物哀其窮，公來位嶽牧。每見語諄諄，與世異寒燠。聖朝方急賢，登用及釣筑。如公實舊德，顧豈待夢卜。初聞一札下，已報四輩趣。懸知新天子，虛懷須啟沃。願公論其大，始爲天下福。即宣垂拱麻，寧復摛文宿。
路傍曲三首  其一 陸游
冷飯雜沙礫，短褐蒙霜露。黄葉滿山郵，行人跨驢去。
路傍曲三首  其二 陸游
大道南北出，車輪無停日。彼豈皆奇才，我獨饑至夕。
路傍曲三首  其三 陸游
凄凉路傍曲，朱門人不知。秋街槐葉落，正是斷腸時。
贈汪叔潜 陸游
火雲嵯峨如疊嶂，百病攻衰非一狀。低簷小屋桑竹村，忽辱君來問亡恙。蹶然攬衣起闖門，裹飯仍煩遠相餉。歲饑野外無供給，羞澀餘糧不盈盎。我守此窮三十年，尚恐死前無力量。君誠不以老棄予，苦語見規宜勿讓。
出遊 陸游
莫笑衰殘百不能，一枝筇杖捷飛騰。山空野火焚秦篆，日澹烟蕪遍禹陵。小浦漲潮迎釣艇，疏鐘出谷送行僧。踟躕不覺歸途晚，村落人家已上燈。
立秋後四日雨 陸游
天爲新秋故作凉，海風吹雨入虛堂。凉生庭樹陰陰綠，潤襲篝衣浥浥香。杯泛鵝兒供小啜，碓舂雲子喜新嘗。一年又見星橋近，未信仙家日月長。
夙興 陸游
老眼無眠覺夜長，攬衣不復待窗光。明星漸淡避初日，秋露已濃生曉凉。出草幽花紅紫雜，穿林啼鳥去來忙。是中有趣君知否，喧寂年來已兩忘。
存養堂爲汪叔潜作 陸游
絳帳先生見處別，少年立節如冰雪。胸中凜凜萬卷書，一字不爲庸人說。存心養性以事天，人知不知渠晏然。窮經日夜廢寢飯，不怕諸生嘲腹便。三旌五鼎俱忘想，致一工夫在存養。我今老病死即休，未死尚欲從公講。
感昔二首  其一 陸游
三著朝冠入上都，黄封頻醉渴相如。馬慵立仗寧辭斥，蘭偶當門敢怨鋤。富貴尚思還此笏，衰殘故合愛吾廬。燈前目力依然在，且盡山房萬卷書。
感昔二首  其二 陸游
五丈原頭秋色新，當時許國欲忘身。長安之西過萬里，北斗以南惟一人。往事已如遼海鶴，餘年空羨葛天民。腰間白羽凋零盡，却照清溪整角巾。
病稍平示兒輩 陸游
人與鴉俱曉，天憑雁送秋。極知生意盡，彊爲汝曹留。藥餌傾殘橐，風霜迫故裘。倚屏搔短髮，且復寄悠悠。
野堂四首  其一 陸游
野堂蕭颯雪侵冠，歷盡人間行路難。病馬不收烟草暝，孤桐半落井床寒。長瓶濁酒猶堪醉，敗篋殘編更細看。此興不隨年共老，未容城角動憂端。
野堂四首  其二 陸游
姓名無復世人聞，靜處何妨獨策勳。久矣不堪東閣客，歸哉無愧北山文。橫林霜近有丹葉，平野雨餘多斷雲。更喜鸕鶿來漸熟，一溪烟水與中分。
野堂四首  其三 陸游
野堂地僻無車馬，草徑柴門晝亦扃。栗里雖貧儲舊粟，玉川終老抱遺經。病身凜凜殘秋葉，故友寥寥欲旦星。賴有吾兒堪暖眼，夜闌常共一燈青。
野堂四首  其四 陸游
鼓缶酣歌樂太平，野堂窗戶極疏明。棄官正爲愚無用，謝客新緣病有名。閑入鄉人賽神社，時從長者放魚行。歡然更有關心處，打稻家家趁晚晴。
七月下旬得疾不能出戶者十有八日病起有賦 陸游
秋風吹海氛，氣候頗不令。昏昏七十翁，擾擾半月病。著書殊未成，即死目不瞑。扶持賴藥物，僅得全性命。雨添苔暈青，風入桐枝勁。深巷無人聲，搘頤發孤詠。
夢有餉地黄者味甘如蜜戲作數語記之 陸游
有客餉珍草，發奩驚絕奇。正爾取嚼齕，炮製不暇施。異香透崑崙，清水生玉池。至味不可名，何止甘如飴。兒稚喜語翁，雪頷生黑絲。老病失所在，便欲棄杖馳。晨雞喚夢覺，齒頰餘甘滋。寄聲山中友，安用求金芝。
秋夜二首  其一 陸游
燈欲殘時酒半消，斷砧疏雨共無憀。老來萬事渾非昔，惟有詩情似灞橋。
秋夜二首  其二 陸游
夜雨凄凉客思迷，聞砧却是夢回時。人人解說悲秋事，不似詩人徹底知。
病起憊甚有嘆 陸游
殘年迫衰謝，一病不枝梧。書倩傍人讀，行須稚子扶。冥心付天地，畢世釣江湖。無米博佳傳，虛名那可圖。
小舟晚歸二首  其一 陸游
扶病尋溪友，忘憂泛釣槎。渚寒無宿鷺，月白有啼鴉。敗壁青燈暗，幽窗稚子譁。無生未暇說，且復議桑麻。
小舟晚歸二首  其二 陸游
秋晚吾廬好，柴門映斷山。潮生魚箔短，木落雉媒閑。繚堞蒼茫外，漁舟浩蕩間。客來常謝病，老鈍耐嘲訕。
夜坐 陸游
老眼清無寐，孤懷默自傷。思人交舊盡，撫事歲時長。籬犬吠殘月，江楓凋早霜。放翁殊耐事，掩卷撥爐香。
幽事 陸游
老夫病起日支離，幽事關心只自知。社近鄰翁饋新釀，客歸童子拾殘棋。功名已付來生了，筆墨尤非晚歲宜。餘習可憐除未盡，移花引水伴兒嬉。
病後衰甚非籃輿不能出門感嘆有賦 陸游
酒興詩情尚自如，形骸可怪頓成疏。平生只倚雙鳧舄，此日常須一鹿車。寂寂豈惟慚鄧禹，厭厭更覺類曹蜍。晚窗弄筆聊湔祓，數首清詩手自書。
秋思 陸游
人生四十嘆頭顱，久矣心知負壯圖。未死皆爲閑日月，無求儘有醉工夫。風凋木葉流年晚，秋入窗扉病骨蘇。信步出門湖萬頃，季鷹不用憶蓴鱸。
題村店壁 陸游
五十年來命壓頭，即今殘髮不禁愁。亂鴉陣起霜天晚，落葉聲乾古渡秋。小市啜醨聊兀傲，長亭秣蹇得遲留。一身自處窮如許，幸是無因爲國謀。
病去 陸游
病去身差健，秋高氣漸寒。未甘常伏几，時作一憑闌。玉粒炊粳軟，香塵搗藥殘。欣然顧兒輩，燈下語團欒。
白首 陸游
白首稱祠吏，清時作幸民。招呼林下客，遊戲夢中身。山路烏騾穩，烟波畫檝新。村村有花柳，無事即尋春。
書病 陸游
暮年雖病不甚劇，啜藥噉粥猶自力。今年七月風眩作，兒子在前不能識。杯中藥冷呼不醒，全家相顧無人色。昏昏但思向壁卧，蟲臂鼠肝寧暇恤。醫巫技殫欲斂手，天高鬼惡吁莫測。偶然得活出望外，扶杖下床猶屢踣。讀書心在目力短，袖手堅坐到窗黑。無功祿食四十年，嘆息此責何由塞。
舍北晚眺二首  其一 陸游
紅樹青林带暮烟，並橋常有賣魚船。樊川詩句營丘畫，盡在先生拄杖邊。
舍北晚眺二首  其二 陸游
日日津頭繫小舟，老人自懶出門遊。一枝筇杖疏籬外，占斷千巖萬壑秋。
夜閱篋中書偶得李德遠數帖因思昔相從時所言後多可驗感嘆有作 陸游
早歲傳聞月旦評，殿門邂逅眼偏明。當時一坐推談止，今日叢林見話行。老卧烟村身偶在，夜開蠹紙泪如傾。豈知三十餘年後，河洛胡塵訖未平。
登東山 陸游
漆園傲吏養生主，栗里高人歸去來。俱作放翁新受用，不妨平地脫塵埃。松崖壁立臨樵塢，竹徑蛇蟠上嘯臺。送盡夕陽山更好，與君踏月浩歌回。
貧樂 陸游
蕭然曲肱地，自號直心翁。拙宦三災過，勞生一笑空。新蔬經雨綠，晚稻得霜紅。飽食真無事，浩歌明月中。
乙卯重九 陸游
九日村醅熟，逢迎不用呼。樽前狂起舞，陌上醉相扶。殘髮新霜白，衰顔落葉枯。明年何足問，且復插茱萸。
縱步近村 陸游
病去身輕試杖藜，滿村蕎麥正離離。照溪自嘆尚微瘦，趁渡人言殊未衰。草塞瓶頭沽濁酒，花簪笠頂引群兒。裴回不恨歸差晚，正愛青燈映竹籬。
題齋壁 陸游
看盡人間利與名，歸來始覺此身輕。禍機不敗漁舟興，樂事渾輸地碓聲。破篋雖無衣可典，寒畦已有芋堪烹。餘年且健貧何害，剩與鄰翁醉太平。
范參政挽詞二首  其一 陸游
屢出專戎閫，遄歸上政途。勳勞光竹帛，風采震羌胡。籤帙新藏富，園林勝事殊。知公僊去日，遺恨一毫無。
范參政挽詞二首  其二 陸游
孤拙知心少，平生僅數公。凋零遂無幾，遲暮與誰同。瓊樹世塵外，神山雲海中。夢魂寧復接，慟哭向西風。
病後往來湖山間戲書 陸游
周公居東三食新，夷吾在魯丘厄陳。聖賢憂患尚如此，况我本是羈窮人。今秋危病輒不死，餘業自笑堅頑身。結茅所幸得佳處，石帆天鏡無纖塵。捫蘿峭壁上采藥，腰斧長歌行負薪。尋僧獨泛若耶月，携友共采湘湖蓴。蠡亡範金陋勾踐，斯頌刻石憎嬴秦。不如一酹禹祠去，惡衣菲食真吾鄰。
秋夜遣懷 陸游
六年歸卧水雲鄉，本自無閑可得忙。羸病豈知身尚健，迂疏真與世相忘。霜清水落年華晚，月黑梟鳴夜漏長。瑣瑣井蛙何足計，一篇秋水笑蒙莊。
初冬暄甚 陸游
吳中十月雪霜慳，風景暄妍葉未殷。杲日還看浴東海，薄雲不解冒南山。蛙鳴閤閤荒池曲，蠅出營營食案間。安得玄冥正時令，紅爐綠酒一開顔。
贈湖上父老十八韵 陸游
一鏡三百里，環以碧玉峰。天公賜我厚，極目爲提封。烟收見石帆，雨霽望卧龍。嵯峨寶林塔，迢遞天章鍾。興來思一出，霜晴及初冬。父老捨杖迎，衣冠頗嚴恭。語我相識久，幸未棄老農。間者傳伏枕，喜聞足音跫。貧舍有盤餐，勿責異味重。蕎餅新油香，黍酒甕面濃。已遣買撲握，亦可致噞喁。願公領此意，秣蹇聊從容。我起爲太息，厚意敢不從。吾生行逆境，平地九折邛。况今又老退，如子豈易逢。但願從今健，衰疾緩見攻。遇興即扣門，草具煩炊舂。但恐乘月來，妨子睡味濃。
初冬感懷二首  其一 陸游
落葉掃還積，斷鴻飛更鳴。羸軀得霜健，老眼向書明。水瘦河聲壯，萁枯馬力生。竟爲農父死，白首負功名。
初冬感懷二首  其二 陸游
庭蕪失故綠，園樹染新丹。病思閑支枕，詩情獨倚闌。带移頻覺瘦，貂弊不禁寒。惟有牆陰薺，離離又滿盤。
讀杜詩 陸游
城南杜五少不羈，意輕造物呼作兒。一門酣法到孫子，熟視嚴武名挺之。看渠胸次隘宇宙，惜哉千萬不一施。空回英概入筆墨，生民清廟非唐詩。向令天開太宗業，馬周遇合非公誰。後世但作詩人看，使我撫几空嗟咨。
記九月三十日夜半夢 陸游
一夢邯鄲亦壯哉，沙堤金轡絡龍媒。兩行畫戟森朱戶，十丈平橋夾綠槐。東閣群英鳴佩集，北庭大戰捷旗來。太平事業方施設，誰遣晨雞苦喚回。
小舟遊近村捨舟步歸四首  其一 陸游
數家茅屋自成村，地碓聲中晝掩門。寒日欲沉蒼霧合，人間隨處有桃源。
小舟遊近村捨舟步歸四首  其二 陸游
借得漁船泝小谿，繫船浦口却扶藜。莫言村落蕭條甚，也勝京塵沒馬蹄。
小舟遊近村捨舟步歸四首  其三 陸游
不識如何喚作愁，東阡南陌且閑遊。兒童共道先生醉，折得黄花插滿頭。
小舟遊近村捨舟步歸四首  其四 陸游
斜陽古柳趙家莊，負鼓盲翁正作場。死後是非誰管得，滿村聽說蔡中郎。
蜀僧宗傑來乞詩三日不去作長句送之 陸游
看遍東南數十州，寄船却泝蜀江秋。孤雲兩角山亡恙，斗米三錢路不憂。萬里得詩長揖去，它年挈笠再來不。放翁爛醉尋常事，莫笑黄花插滿頭。
羲農 陸游
羲農去不反，釋老似而非。太息眾皆醉，逝將誰與歸。經時忘肉味，盡日掩柴扉。安得同心者，燈前語造微。
冬夜不寐 陸游
老眼睡眠少，空村霜露凄。錚錚聞叩鐵，喔喔數鳴雞。月入知窗破，衾單幸屋低。明晨炊米盡，吾起不容稽。
十月 陸游
塞向傾書槴，開爐積豆萁。林居得溫暖，天遣養衰遲。甕盎藏蔬後，鉏耰下麥時。農家冬最樂，我老頗能知。
讀易二首  其一 陸游
羸軀抱疾時時劇，白髮乘衰日日增。凈掃東窗讀周易，笑人投老欲依僧。
讀易二首  其二 陸游
老喜杜門常謝客，病惟讀易不迎醫。冬來更愧乖慵甚，醉過收蕎下麥時。
聞雁 陸游
霜高木葉空，月落天宇黑。哀哀斷行雁，來自關塞北。江湖稻粱少，念汝安得食。蘆深洲渚冷，歲晚霰雪逼。不知重雲外，何處避畢弋。我窮思遠征，羨汝有羽翼。
悲歌行 陸游
士如天馬龍爲友，雲夢胸中吞八九。秦皇殿上奪白璧，項羽帳中撞玉斗。張綱本不問狐狸，董龍何足方雞狗。風埃蹭蹬不自振，寶劍床頭作雷吼。憶遇高皇識隆準，豈意孤臣空白首。即今埋骨丈五墳，骨會作塵心不朽。胡不爲長星萬丈掃幽洲，胡不如昔人圖復九世讎。封侯廟食丈夫事，齪齪生死真吾羞。
村飲 陸游
吳中霣霜晚，冬草有未衰。坐令老病叟，遂失凋年悲。翩翩烏紗帽，裊裊殘菊枝。雖無車馬客，時與鄰翁期。新醅壓尚渾，雉兔亦及時。自覺勝淵明，但醉不賦詩。
鏡湖西南有山曰外山民某氏居之其居少西小潭受飛泉群山環合真異境也爲作短歌 陸游
漢東九十九重岡，武都九十九脈泉。豈如君家環翠阜，小潭佩玦聲鏘然。我欲從君乞庵地，開軒下看泉中天。金丹九轉太多事，服水自可追飛仙。雲孫相遇不相識，笑問塵世今何年。掬泉弄月清嘯罷，却折玉井秋風蓮。
十月十七日予生日也孤村風雨蕭然偶得二絕句  其一 陸游
少傅奉詔朝京師，檥船生我淮之湄。宣和七年冬十月，猶是中原無事時。
十月十七日予生日也孤村風雨蕭然偶得二絕句  其二 陸游
我生急雨暗淮天，出沒蛟鼉浪入船。白首功名無尺寸，茅簷還聽雨聲眠。
遊山舟中遇風雨戲作 陸游
龍驤萬斛去如鴻，巨浪惟能窘短篷。不是山靈嫌俗駕，一生常值打頭風。
一齒動摇似不可復留有感 陸游
晚境常憂豁可憎，苦留終不受丁寧。主貧何恨客辭去，木老元知葉自零。未害朵頤臨肉俎，但妨叩齒讀仙經。從今有酒須勤買，莫學騷人要獨醒。
山行 陸游
老翁七十亦何求，尚賴山行散百憂。擫耳帽寬新小疾，獨猿車穩正閑遊。酒旗滴雨村場晚，茶竈炊烟野寺秋。若論人間長久事，高吟何啻傲封侯。
老學庵 陸游
窮冬短景苦匆忙，老學庵中日自長。名譽不如心自肯，文辭終與道相妨。吾心本自同天地，俗學何知溺粃糠。已與兒曹相約定，勿爲無益費年光。
枕上偶成 陸游
放臣不復望修門，身寄江頭黄葉村。酒渴喜聞疏雨滴，夢回愁對一燈昏。河潼形勝寧終棄，周漢規模要細論。自恨不如雲際雁，南來猶得過中原。
舍北閑望作六字絕句 陸游
潘岳一篇秋興，李成八幅寒林。舍北偶然倚杖，盡見古人用心。
題庵壁二首  其一 陸游
竹間僅有屋三楹，雖號吾廬實客亭。已斷雨聲重點滴，欲殘燈影更晶熒。酒惟排悶難中聖，茶却名家可作經。頭眩減來還病蹇，何時徹底得康寧。
題庵壁二首  其二 陸游
身似蝸牛粗有廬，却緣無用得安居。地爐封火欺寒雨，紙閣油窗見細書。蕎熟山僧分餺飥，船來溪友餉薪樗。閉門莫笑衰頹甚，讀易論詩亦未疏。
縱筆三首  其一 陸游
老眼輕千乘，枯腸却八珍。直令身潦倒，未害膽輪囷。酒裏遺浮世，書中見古人。平生笑園綺，老蹋帝城塵。
縱筆三首  其二 陸游
壯歲志天下，崎嶇無一施。高談對鄰父，朴學付癡兒。補柵憐雞冷，分糧憫雀饑。吾生忽至此，惆悵鏡中絲。
縱筆三首  其三 陸游
天道何時定，人生固有涯。壯年行出塞，晚歲病還家。積憤憑誰豁，孤忠祇自嗟。今朝茅屋底，隱約聽霜笳。
十月二十八日夜雞初鳴時夢與數女仙遇其一作詩示予頗哀怨如人間語惟末句稍異予戲之曰若無此句不可爲神仙矣其一從傍戒曰汝當勿忘此規作詩者甚有愧色予頗悔之既覺賦兩絕句以解嘲  其一 陸游
玉姝眉黛翠連娟，弄翰閑題小碧箋。人世愁多無著處，故應分與蕊宮仙。
十月二十八日夜雞初鳴時夢與數女仙遇其一作詩示予頗哀怨如人間語惟末句稍異予戲之曰若無此句不可爲神仙矣其一從傍戒曰汝當勿忘此規作詩者甚有愧色予頗悔之既覺賦兩絕句以解嘲  其二 陸游
虹作飛橋蜃吐樓，群仙來賦海山秋。玉姝定自多才思，更與人間替說愁。
山行二首  其一 陸游
緣崖曲曲羊腸路，傍水疏疏麂眼籬。舉起短鞭成一笑，吾詩正是策勳時。
山行二首  其二 陸游
眼邊處處皆新句，塵務經心苦自迷。今日偶然親拾得，亂松深處石橋西。
貧甚作短歌排悶 陸游
間何闊，逢諸葛，畏人常憂不得活。事不諧，問文開，不蹋權門更可哀。即今白髮如霜草，一飽茫然身已老。惟有躬耕差可爲，賣劍買牛悔不早。年豐米賤身獨饑，今朝得米無薪炊。地上去天八萬里，空自呼天天豈知。
過張王行廟 陸游
烈士生不遇，栖栖爲旅人。英魂死不沒，凜凜爲明神。明神受帝命，廟食福我民。牲酒何足言，壓抑姑少伸。火旱千里赤，與人下雷雨。洚水不反壑，談笑出平土。善人錫之福，奸僞亦擊汝。豈若世上人，吞聲氣如縷。
秋月曲 陸游
舊時家住長安城，萬戶千門秋月明。紫陌朱樓歌吹海，酣宴不覺銀河傾。受降城頭更奇絕，莽莽平沙千里月。選兵夜出打番營，鐵馬蹴冰冰欲裂。塞月未落成功回，腰鼓橫笛如春雷。長安高樓豈不樂，與此相去何遼哉。丈夫志在垂不朽，漆胡骷髏持飲酒。舉頭雲表飛金盤，痛飲不用思長安。
即事 陸游
蕭騷白髮滿綸巾，猶是人間詩酒身。湖上悲秋新有作，眼邊敗意絕無人。稻粱栖畝雁初下，烟水粘天鷗自馴。堪笑推移成老大，時時几杖接鄉鄰。
悲歌行 陸游
感慨常自悲，發爲窮苦辭。偪仄不少伸，夢中亦酸辛。脂車思遠道，太息令人老。中原宋輿圖，今仍傳胡雛。此責在臣子，諸公其可已。談笑復舊京，令人憶西平。
讀李泌事偶書 陸游
莘渭當時已誤來，商山芝老更堪哀。人生若要常無事，兩顆梨須手自煨。
晨起 陸游
晨起梳頭懶，披衣立草堂。霧昏全隱樹，氣暖不成霜。灘急回魚隊，天低襯雁行。新春猶一月，已覺日微長。
喜雨 陸游
一秋未雨冬未雪，坐使肺肝生客熱。不惟裘褐藏篋笥，卧毯坐氈俱未設。樽中有酒不敢嘗，小甕黄齏却時啜。新春距今一月爾，便恐蝗生殘宿麥。天公老手真可人，夜雨蕭蕭洗旱塵。北風吹雪定不晚，喜入三山湯餅碗。
閑趣 陸游
堅閉門來又過冬，一裘且復擁龍鍾。不辭陋巷如漿冷，自愛新醅似粥醲。迎婦橋邊燈煜煜，賽神林外鼓鼕鼕。豈惟自得閑中趣，要遣兒孫世作農。
自警 陸游
人生非金石，壽夭不自知。一日復一日，亦或至耄期。方其未死間，早夜勿自欺。嗟彼陷溺者，太山起毫釐。努力戒惰偷，堯舜可庶幾。我今齒髮弊，彊健復幾時。一寸學古心，自視猶可爲。雞鳴推枕起，爲善亦孳孳。天定終勝人，吾世或未衰。素業果有傳，三復吾此詩。
雨後二首  其一 陸游
鏡湖歸隱老黄冠，布褐蕭然一室寬。燈影青熒人未睡，雨聲點滴夜將闌。四朝出處朋儕盡，半世漂流骨相寒。青史無名端可耻，著書留與後人看。
雨後二首  其二 陸游
蕭蕭殘髮雪侵冠，冉冉清愁用底寬。把卷昏眸常欲閉，投床睡興却先闌。惟須酒沃相如渴，未分人哀范叔寒。雨霽定知梅已動，佩壺明日試尋看。
窗黑 陸游
風雨窗常黑，衰翁罷讀書。縱橫慚七略，廢惰失三餘。宴坐工夫熟，多聞習氣除。韓公未解此，誤誚腹空虛。
雨止行至門外戲作 陸游
簷雨收殘滴，溪雲弄晚晴。出門還浩嘆，幾屐了吾生。
野飲 陸游
綠岸波生染麴塵，碧天雲細蹙魚鱗。山居剩得舒長目，野飲自無拘忌人。酒甕石邊孤店晚，樵風溪畔早梅春。懷章正可驚奴輩，未勝行歌獨負薪。
雨夜有懷張季長少卿 陸游
放翁雖老未忘情，獨卧山村每自驚。鼎鼎百年如電速，寥寥一笑抵河清。梅初破藟行江路，燈欲成花聽雨聲。正用此時思劇飲，故交零落愴餘生。
雨中熟睡至夕二首  其一 陸游
擁爐聽雨生睡思，澀眼瞢瞢惟欲閉。丈夫少壯要自力，飽食養慵真可愧。我今不睡欲何爲，常恐兒曹落吾事。蠻氈紙帳方施行，五鼎八珍無此味。
雨中熟睡至夕二首  其二 陸游
少陵今雨無客至，寂寞衡門晝常閉。孝先酣枕夢周公，弟子雖嘲可無愧。世上紛紛榮辱多，不如睡中差省事。小兒忽報煎茶熟，起擁寒爐究餘味。
憶昔 陸游
憶昔輕裝萬里行，水郵山驛不論程。屢經漢帝燒餘棧，曾宿唐家雪外城。壯志可憐成昨夢，殘年惟有事春耕。西窗忽聽空階雨，獨對青燈意未平。
燈下看梅 陸游
風雨經旬怯倚闌，梅花折得就燈看。有情應記去年別，無寐不禁清夜寒。病起搘筇幽興在，春遲載酒後期寬。籬東數樹尤奇絕，日遣蠻童候路乾。
程泰之尚書挽詞二首  其一 陸游
文古唐元結，經明漢仲舒。三朝八座貴，千載九丘書。早接遊從末，常聞議論餘。死生今永訣，追恨寄聲疏。
程泰之尚書挽詞二首  其二 陸游
昔在紹興末，同趨行殿門。方思尋宿好，忽已奉遺言。誄行曲臺議，飾終明主恩。高皇舊朝士，今復幾人存。
雨夕獨酌書感 陸游
數掩蘆藩常不開，饑鴉兩兩啄青苔。雨來十日未成雪，歲盡一枝初見梅。池上晚行携獨鶴，燈前夜酌撥新醅。漁村老景今如許，駿馬舊遊安在哉。
白首 陸游
白首元無一事成，朝來大笑絕冠纓。花飛早已知春減，漏盡寧容更夜行。蕭散且爲無算飲，猖狂未免不平鳴。玉關青海今安在，麥野桑村送此生。
客言來自上皋道中以其語作一絕 陸游
日曬霜融作淺泥，酒家却在斷橋西。五陵今代無豪俠，獨卧茅簷聽午雞。
睡起 陸游
老怯年華速，閑知晝漏長。已回酣枕夢，未過古匜香。洗面宮眉綠，開茶带胯方。山家風味在，雖病意差彊。
歲暮 陸游
案間官曆喜更端，鬢畔羅旛巧耐寒。篩辣擣香篘臘酒，染紅絲綠簇春盤。衰容未覺餘年迫，佳日猶思一笑歡。太息兒童癡過我，鄉儺雖陋亦爭看。
殘臘二首  其一 陸游
破臘春先到，微陰日易醺。鳥聲猶寂寂，木意已欣欣。雲起山分疊，風生水蹙紋。斷腸何處笛，偏向醉中聞。
殘臘二首  其二 陸游
殘臘無多日，吾生又一年。林塘明夕照，墟落淡春烟。山色危欄角，梅花綠酒邊。歲時元自好，老病獨凄然。
一壺歌五首  其一 陸游
悠悠日月沒根株，常在人間醉一壺。傾倒欲空還瀲灧，不曾教化不曾沽。
一壺歌五首  其二 陸游
先生醉後即高歌，千古英雄奈我何。花底一壺天所破，不曾飲盡不曾多。
一壺歌五首  其三 陸游
自從軒昊到隋唐，幾見中原作戰場。三十萬年如電掣，不曾記得不曾忘。
一壺歌五首  其四 陸游
耻從嶽牧立堯庭，况見商周戰血腥。携得一壺閑處飲，不曾苦醉不曾醒。
一壺歌五首  其五 陸游
長安市上醉春風，亂插繁花滿帽紅。看盡人間興廢事，不曾富貴不曾窮。
屬疾 陸游
白頭屬疾卧丘園，藥物枝梧且僅存。月黑淺山聞鵩嘯，窗明高樹送鴉翻。讒欺薄命深消骨，憂集窮途黯斷魂。回視少時真隔世，但餘一念在元元。
新歲 陸游
風入鞭梢緊，春從草色深。山坡卧新犢，園木轉幽禽。勳業少年夢，關河遊子心。爾來都掃盡，濁酒带醅斟。
早春 陸游
數聲屋角聽鳴禽，紅糝青梢忽滿林。雨過東皋一犁潤，冰消南澗半篙深。逢僧竹院閑評藥，携鶴山村醉擁琴。青史功名黄閤貴，有時應不到如今。
太古 陸游
太古安知虙與堯，茹毛飲血自消摇。不須追咎爲書契，初結繩時俗已澆。
春夜 陸游
老憊生如寄，春寒夢亦孤。燈花時自墜，梟語迭相呼。萬里書難得，三年病未蘇。窗深不知曉，但覺動林烏。
正月六日作 陸游
上天四序分寒燠，以漸相尋不相瀆。今年立春七日耳，暖景溫風何迫促。群蛙怒鳴蚊蚋出，蚍蜉插翅飛滿屋。兒童便欲覓團扇，我亦汗垢思湯沐。山坡梅花常恨晚，一夕開盡如雪谷。籬邊已放桃蕊紅，庭下頓長萱芽綠。小人識淺喜欲舞，輕衫冷餅相追逐。春深癘鬼不貸人，此暖但憂非汝福。
寄題吳斗南玩芳亭 陸游
北斗以南有吳侯，人物知非第二流。讀書不放一字過，閉戶忽驚雙鬢秋。平生離騷讀千遍，屈沱秭歸要親見。歸來落筆愈驚人，宋玉景差俱北面。玩芳亭中蘭茝芳，朝回解带春晝長。愛君憂國有奇作，坐令壯觀還沅湘。老夫曩亦同此趣，甚欲閑題玩芳句。無奈生涯今已別，倒壑枯楠忘歲月。
春初驟暄一夕梅盡開明日大風花落成積戲作三首  其一 陸游
暖逼梅花爛漫開，飄零便恐付蒼苔。更堪連夜風如許，似妒愁人把一杯。
春初驟暄一夕梅盡開明日大風花落成積戲作三首  其二 陸游
殘梅零落不禁吹，真是無花空折枝。堪笑老人風味減，三年不作送梅詩。
春初驟暄一夕梅盡開明日大風花落成積戲作三首  其三 陸游
年年爛醉萬梅中，吸酒如鯨到手空。花欲過時常惜別，今年此別更匆匆。
讀老子傳 陸游
巍巍闕里與天崇，禮樂詩書萬世宗。但說周公曾入夢，寧於老氏嘆猶龍。
示元用 陸游
德孫學語已驚人，悶裏時時一笑新。老子已應如櫪驥，此郎端恐是天麟。會看神授如椽筆，莫改家傳折角巾。汝叔不癡當愛汝，夜窗燈火勉相親。
春思 陸游
七十老翁身退耕，可憐未減舊風情。典衣取酒那論價，秉燭看花每到明。江浦時時逢畫檝，寺樓處處聽新鶯。此生無復陽關夢，不怕樽前唱渭城。
春望 陸游
天地回春律，山川掃積陰。波光迎日動，柳色向人深。霑灑憂時泪，飛騰滅虜心。人扶上危榭，未廢一長吟。
丙辰上元前一日 陸游
弊裘破帽髮鬅鬙，宛似山房罷講僧。身病不禁連夜雨，家貧只挂舊年燈。修椽柳外掀樓角，危檻雲間露塔層。自笑閑遊本無定，興闌隨處倚枯藤。
夜雨思括蒼遊 陸游
道心退惰如風鷁，世念堅彊似火牛。安得短篷湖海去，夜深聽雨琵琶洲。
春陰 陸游
麴塵柳色正遮門，石黛江流曲抱村。小院春光方盎盎，遠山雨氣又昏昏。傍簷林鳥驚幽夢，極目烟蕪捲燒痕。只道餘寒尚如許，不知生意滿乾坤。
寒夜歌 陸游
陸子七十猶窮人，空山度此冰雪晨。既不能挺長劍以抉九天之雲，又不能持斗魁以回萬物之春。食不足以活妻子，化不足以行鄉鄰。忍饑讀書忽白首，行歌拾穗將終身。論事憤叱目若炬，望古踴躍心生塵。三萬里之黄河入東海，五千仞之太華磨蒼旻。坐令此地沒胡虜，兩京宮闕悲荆榛。誰施赤手驅蛇龍，誰恢天網致鳳麟。君看煌煌藝祖業，志士豈得空酸辛。
正月十六日園中偶賦 陸游
又向柴荆過上元，豪華前事不須論。偶逢花發閑持酒，不得人扶懶出門。薄技號山曾獻玉，榮途染指亦嘗黿。年來洗盡東陵夢，瓜壟蕭蕭老故園。
陵霄花 陸游
庭中青松四無鄰，陵霄百尺依松身。高花風墮赤玉盞，老蔓烟溼蒼龍鱗。古來豪傑人少知，昂霄聳壑寧自期。抱才委地固多矣，今我撫事心傷悲。
懷舊六首  其一 陸游
鶴鳴山下竹連雲，鳳集城邊柳映門。當日不知爲客樂，如今回首却消魂。
懷舊六首  其二 陸游
駿騾西過雨漫天，千里江山在眼邊。二十四年如昨夢，憑誰問訊带枷僊。
懷舊六首  其三 陸游
狼烟不舉羽書稀，幕府相從日打圍。最憶定軍山下路，亂飄紅葉滿戎衣。
懷舊六首  其四 陸游
翠崖紅棧鬰參差，小益初程景最奇。誰向豪端收拾得，李將軍畫少陵詩。
懷舊六首  其五 陸游
回龍寺壁看維摩，最得曹吳筆意多。風雨塵埃昏欲盡，何人更著手摩挲。
懷舊六首  其六 陸游
嶓冢山頭是漢源，故祠寂寞掩朱門。擊鮮藉草無窮樂，送老那知江上村。
夜坐 陸游
蓬窗夜半竹騷然，坐守殘編悄不眠。辛苦空成左傳癖，逍遥常愧大慈僊。風寧可繫功名誤，日不能黏歲月遷。明旦覓船湖上去，西村桃李淡春烟。
入城舟中作 陸游
棹邊蘸岸挼藍水，篷外橫空破墨山。更著灘頭一行鷺，此身真在畫圖間。
寓蓬萊館 陸游
朱門高柳畫橋南，掠面風埃喜解驂。霽日偶逢春盎盎，野人不慣屋潭潭。堂中剩喜簪裾集，樓上時聞鼓角酣。明發扁舟覓歸路，趁時吾欲事農蠶。
過能仁光孝寺欲訪昕老會府中速客遂不果入 陸游
春日城南過寶坊，馳驅不得駐車箱。高門臨道凈如拭，傑屋凌空勢欲翔。齋近鍾魚初送響，風微松檜自生香。暫來堪笑忙如許，坐羨高人白晝長。
夜二鼓留西城門歸三山 陸游
秉炬夜離驛，戴星出西關。舟人飛畫檝，門鎖響銅環。漁火明遥浦，溪風解醉顔。鄰家亦驚起，迎我笑堅頑。
讀杜詩 陸游
千載詩亡不復刪，少陵談笑即追還。常憎晚輩言詩史，清廟生民伯仲間。
蘇韜光節推挽歌詞 陸游
才名京兆掾，門閥魏公孫。遇事雖骯髒，接人終靜溫。寧吟灞橋雪，不掃舍人門。二妙凋零盡，衰翁慨獨存。
村翁 陸游
放翁真箇是村翁，釣渭耕莘事不同。蹴蹋烟雲兩芒屩，憑陵風雪一篷籠。屢經駭浪身終免，遍閱浮漚壽未窮。幸有春衣堪換酒，道邊醉卧示神通。
寄子布 陸游
釣灘耕壟雪盈簪，從入新年病至今。遠使有書常灑泪，長宵無夢更傷心。何由老眼迎歸棹，空爲秋風感暮碪。一紙新詩千萬恨，臨風悵望獨長吟。
落花 陸游
朱朱白白不禁吹，老未忘情作許悲。瑞錦已殘猶有夢，明霞初散可無詩。人應偷樣傳圖本，天亦收香付蜜脾。榮悴相尋君看取，曉來青子已團枝。
南窗 陸游
身輕婚嫁畢，耳靜市朝疏。褫带脫烏幘，一窗寬有餘。
排悶 陸游
白髮無端日日新，自憐猶作百憂身。孤燈聽雨常終夜，一榼尋花又送春。旋壓麥糕邀父老，時分菜把餉比鄰。不須頻起陳人嘆，已是清朝六世民。
過鄰家戲作 陸游
老脫朝冠岸幅巾，時時乘興過比鄰。瓶無儲粟吾猶樂，步有新船子豈貧。醅甕香浮花露熟，藥欄土潤玉芝新。相從覓笑真當勉，又過浮生一歲春。
看花 陸游
好樹典衣買，新花扶杖看。村醪雜清濁，山果半甘酸。家事貧尤簡，詩情老未闌。鸕鶿閑似我，日暮立清灘。
閑趣 陸游
同儕零落曉星稀，久住人間豈自期。衰病已成垂白叟，春寒又到牡丹時。溪邊喚客閑持釣，燈下留僧共覆棋。一日轉頭還過却，紛紛世事不須知。
春盡遣懷 陸游
裊裊爐香晝掩扉，殘年真是解塵鞿。青{食茲}旋擣通鄰好，白葛新裁製暑衣。避日小魚穿藻去，倚風輕燕拂簾飛。要知名宦非初意，三十年前已念歸。
二友 陸游
清芬六出水梔子，堅瘦九節石菖蒲。放翁閉門得二友，千古夷齊今豈無。
半丈紅盛開 陸游
滿酌吳中清若空，共賞池邊半丈紅。老子通神誰得似，短筇到處即春風。
感事四首  其一 陸游
雞犬相聞三萬里，遷都豈不有關中。廣陵南幸雄圖盡，泪眼山河夕照紅。
感事四首  其二 陸游
堂堂韓岳兩驍將，駕馭可使復中原。廟謀尚出王導下，顧用金陵爲北門。
感事四首  其三 陸游
渭上晝昏吹戰塵，橫戈慷慨欲忘身。東歸却作漁村老，自誤青春不怨人。
感事四首  其四 陸游
捫虱當時頗自奇，功名遠付十年期。酒澆不下胸中恨，吐向青天未必知。
豐年行 陸游
南村北村春雨晴，東家西家地碓聲。稻陂正滿綠針密，麥隴無際黄雲平。前年穀與金同價，家家涕泣伐桑柘。豈知還復有今年，酒肉如山賽春社。吏不到門人晝眠，老稚安樂如登仙。縣前歸來傳好語，黄紙續放身丁錢。
四月一日夜漏欲盡起坐達旦 陸游
春歸不可留，斗柄已崢嶸。老至不可却，雪鬢森千莖。少年所讀書，廢忘如隔生。舊交死欲盡，存者萬里程。高談無與發，欲語輒吞聲。悠悠一飽計，泯泯千載名。逝將山丘歸，不見河雒清。挑燈坐待旦，攬筆衰涕傾。
蓬萊行 陸游
山峭插雲海，樓高入烟霄。不知何宮殿，東望鬰岧嶢。是時青童君，初散通明朝。風濤中破裂，涌出黄金橋。授我玉芝房，服之塵念消。凡骨一朝換，八極坐可超。
馮縣丞挽歌詞 陸游
尊公同故里，季父接周行。晚憙烏衣巷，重逢玉樹郎。名流多賞識，榮路正騰驤。愁絕河梁上，風烟暮莽蒼。
幽居初夏四首  其一 陸游
湖山勝處放翁家，槐柳陰中野徑斜。水滿有時觀下鷺，草深無處不鳴蛙。籜龍已過頭番筍，木筆猶開第一花。嘆息老來交舊盡，睡餘誰共午甌茶。
幽居初夏四首  其二 陸游
藤冠草屨病支離，門外紛紛百不知。解籜有聲驚倦枕，飛花無力點清池。閑思舊事惟求醉，老感流年只自悲。綠樹陰中紅練起，一團零亂溼胭脂。
幽居初夏四首  其三 陸游
長歌嫋嫋插秧天，小繖翻翻入市船。高棟巢乾初乳燕，綠槐陰密已鳴蟬。只言末俗人情惡，未廢先生日晏眠。推枕起來閑弄筆，銅蟾手自挹寒泉。
幽居初夏四首  其四 陸游
鬢毛禿盡齒牙疏，難受人間折簡呼。詩酒本來無藉在，形骸况復不枝梧。槐陰漸密能鄣日，池水新生可浴鳧。移得太行終亦死，平生常笑北山愚。
出蜀十九年故交零落殆盡慨然有作 陸游
西遊邂逅得諸君，落筆千言酒百分。聚散亦知元有數，死生豈料不相聞。平羌空憶吟江月，小益何由度棧雲。一事與君聊自慰，兒曹或可付斯文。
憶天彭牡丹之盛有感 陸游
常記彭州送牡丹，祥雲徑尺照金盤。豈知身老農桑野，一朵妖紅夢裏看。
五月七日夜夢中作二首  其一 陸游
征行過孤壘，寂寞已千年。馬病霜菅瘦，狐鳴古冢穿。烟塵身欲老，金石志方堅。零落英雄盡，何人共著鞭。
五月七日夜夢中作二首  其二 陸游
霜露薄貂裘，連年塞上留。蘆笳青冢月，鐵馬玉關秋。振臂忘身憊，憑天報國讎。諸公方衮衮，好運幄中籌。
急雨 陸游
急雨清風發土香，靈臺如受寶犀凉。華胥一枕蘧然覺，却聽蟬聲送夕陽。
夜中步月 陸游
夜半不成寐，起尋微月行。風生驚葉墮，露重覺荷傾。兀兀酒中趣，悠悠身後名。興闌還掩戶，坐待日東生。
晨起 陸游
齒豁不可補，髮脫無由栽。清晨明鏡中，老色蒼然來。餘年亦自惜，未忍付酒杯。抽架取我書，危坐闔復開。萬世見唐堯，夔龍獲親陪。寥寥三千年，氣象挽可回。豈以七尺軀，顧受世俗衰。道在無不可，廊廟均蒿萊。
枕上聞布穀聲 陸游
老去惟思日月遲，更堪青鬢總成絲。無端催取流年去，最恨溪頭布穀兒。
雨夜 陸游
北風吹雨亂疏鐘，蔌蔌燈花破碎紅。孤夢正行天一握，高城俄報鼓三通。衰遲空抱屠龍技，豪俊誰收汗馬功。但願輿圖早來復，白頭敢望起雲中。
焚黄 陸游
啼呼梨棗憶兒時，駒隙頻經日月馳。早歲已興風木嘆，餘生永廢蓼莪詩。燎黄恩重空垂泣，戴白身存敢自期。足蹇僅能成拜起，籃輿歸路不勝悲。
即事 陸游
陶令常耽酒，龐翁不出家。安貧炊麥飯，省事嚼茶芽。池滿浮雛鴨，庭荒噪渴蛙。詩成賞音絕，自向小兒誇。
失鸂鶒 陸游
不見池邊整羽衣，繞村散覓走群兒。卑飛正恐爲人得，徑去何須報我知。久憶蘋洲應自喜，尚餘菰米亦堪悲。放翁未到忘情處，日暮憑欄獨詠詩。
贈童道人蓋與予同甲子 陸游
吾儕之生乙巳年，達者寥寥窮比肩。退士一生藜藿食，散人萬里江湖天。忍貧不變我自許，挾術自營君豈然。一事尚須煩布策，幾時能具釣魚船。
上方銛老求宿蘆詩宿蘆蓋所寓室名以其似漁舟也 陸游
一曲亭前水接天，放翁短棹弄風烟。宿蘆縱有江湖趣，猶是人間贗釣船。
夜坐園中至夜分 陸游
岸巾閑倚胡床坐，步屧還扶拄杖行。漸近秋清知病減，盡捐世累覺心平。翻翻雙鵲風枝爽，熠熠孤螢露草明。更欲裴回盡幽興，麗譙傳漏報三更。
六月二十四日夜分夢范至能李知幾尤延之同集江亭諸公請予賦詩記江湖之樂詩成而覺忘數字而已 陸游
露箬霜筠織短篷，飄然來往淡烟中。偶經菱市尋谿友，却揀蘋汀下釣筒。白菡萏香初過雨，紅蜻蜓弱不禁風。吳中近事君知否，團扇家家畫放翁。
晨起 陸游
月澹知將曉，風清喜近秋。狂吟詞跌宕，新沐髮颼飀。桐葉危先墮，蟬聲斷更遒。達生隨處樂，自笑替人愁。
村飲示鄰曲 陸游
七年收朝迹，名不到權門。耿耿一寸心，思與窮友論。憶昔西戍日，孱虜氣可吞。偶失萬戶侯，遂老三家村。朱顔捨我去，白髮日夜繁。夕陽坐溪邊，看兒牧雞豚。雕胡幸可炊，亦有社酒渾。耳熱我欲歌，四座且勿喧。即今黄河上，事殊曹與袁。扶義孰可遣，一戰洗乾坤。西酹吳玠墓，南招宗澤魂。焚庭涉其血，豈獨清中原。吾儕雖益老，忠義傳子孫。征遼詔儻下，從我屬櫜鞬。
醉歸 陸游
十畝春蕪手自犁，瓜牛廬在鏡湖西。禪心每笑彈棋局，道眼長捐刮膜篦。絕食就官分鶴料，無車免客笑雞栖。旗亭酒賤秋風近，夜夜歸來醉似泥。
二愛  其一 陸游
結屋不袤丈，著身還有餘。破壁作小窗，亦足陳吾書。無酒當飲水，無肉當飯蔬。知止乃不殆，此語良非虛。古人造道處，正自無絕殊。願君勿它求，且復愛吾廬。
二愛  其二 陸游
門外秋水深，日日集鷗鷺。是豈相與期，正以同類故。殘年過七十，朋舊半丘墓。非吾濟世心，嘆息莫予助。人生非金石，去日如脫兔。三復東野詩，獨立悲歲暮。
蜻蜓浦 陸游
舍北蜻蜓浦，新秋偶一來。菱絲烟際老，芡觜露中開。漁火明還滅，沙禽去却回。吾行興無盡，舟子莫相催。
題韓運鹽竹隱堂絕句三首  其一 陸游
鄴下王孫今勝流，相逢三伏凜生秋。未嘗一日可無竹，似是前身王子猷。
題韓運鹽竹隱堂絕句三首  其二 陸游
塵埃車馬日駸駸，誰解從君一散襟。待我清秋有閑日，抱琴來寫萬龍吟。
題韓運鹽竹隱堂絕句三首  其三 陸游
靜處知君解策勳，爐香裊裊起微雲。岸巾不住尋青士，欹枕還應對墨君。
哭杜府君 陸游
叔高初過我，風度何玉立。超然眾客中，可慕不待揖。入都多賓友，伯高數來集。質如琮璧潤，氣等芝蘭襲。晚乃過仲高，午日曬行笠。匆匆遽別去，悵望空怏悒。有如此三高，青紫何足拾。豈無知之者，相視莫維縶。窮魚雖相憫，可愧吐微溼。亦知尊公賢，何止蓋鄉邑。向風每拳拳，識面真汲汲。秋風忽聞訃，執書嘆以泣。造門不自决，追悔今何及。又聞著書富，手澤溢巾笈。哀毀要無益，遺稿勤綴緝。
初秋夜坐 陸游
徂歲又如許，吾生真若浮。露蟬鳴達曉，風葉墮先秋。野迥星辰大，天空河漢流。胡床幸亡恙，且復寄悠悠。
宴坐自午至暮 陸游
身外寥寥掃怨恩，胸中浩浩納乾坤。飽經世事常高枕，慣見人情不署門。孤日夜分生海底，百川秋漲泝河源。珥貂碧落從來事，東訪蓬萊不足言。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其一 陸游
獨鶴還故鄉，巋然但城郭。出門無與遊，所至苦寂寞。裹飯事幽討，此計殊不惡。薄暮宿漁家，蒼烟带墟落。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其二 陸游
維舟入谷口，信步造異境。隔籬雞犬聲，滿地梧楸影。瓦甑炊香稻，石泉汲新井。人間苦偪仄，愛此須臾景。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其三 陸游
老圃髮如霜，見客能廢鋤。與坐使之年，自云八十餘。老身六朝民，草舍數世居。力守遠祖言，一字不學書。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其四 陸游
沿溪得茅店，酒旗出柴荆。杖頭錢已空，一醉何由成。主人語鄭重，手把甕面清。勸我姑小留，溪魚亦可烹。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其五 陸游
秦皇酒甕邊，古有釣魚磯。我來必竟日，時挈雙鯉歸。白鷺真可人，常先孤棹飛。高詠江練句，令人憶玄暉。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其六 陸游
鏡湖三百里，風止鏡面平。持以照吾心，俗塵安得生。散髮鷗鷺間，萬事秋毫輕。誰能拂東絹，寫我孤舟橫。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其七 陸游
朝發雲根寺，暮宿烟際橋。冷螢溼不飛，潜魚驚自跳。菱船歌裊裊，荻浦風蕭蕭。平明宿鳥起，我亦理歸橈。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其八 陸游
古祠照滄波，老木閟雲洞。輕舟不摇檝，正用一風送。汲井漱甘液，掃榻寓幽夢。所恨山未深，城笳聽三弄。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其九 陸游
禹穴探斷簡，樵風泛清溪。倒影森松桂，避船散鳧鷖。塵中有異境，十里青玻璃。高塔忽招人，湖邊日未低。
舟中詠落景餘清暉輕橈弄溪渚之句蓋孟浩然耶溪泛舟詩也因以其句爲韵賦詩十首  其一○ 陸游
溪行已清秋，還舍尚殘暑。天公爲解圍，簾櫳過疏雨。青蔬喜小摘，紅粒亦新杵。一飽坐北軒，蘋花泣烟渚。
浮生 陸游
浮生真是寄郵亭，短鬢匆匆失故青。睡少始知愁有力，病增方嘆藥無靈。謀生懶似逢秋燕，訪舊疏於欲旦星。自笑若爲銷此恨，濁醪聊復倒餘瓶。
秋夜 陸游
高屐枯筇一老翁，燈前自笑髮如蓬。泠泠月浸荒庭竹，淅淅風凋古井桐。病思未蘇秋尚淺，醉魂初醒夜方中。故人萬里無消息，便擬江頭問斷鴻。
秋夜紀懷三首  其一 陸游
缺月淡欲盡，老雞鳴苦遲。聊爲待旦坐，不作感秋悲。魯叟一王法，豳人七月詩。平生經世志，老死欲誰期。
秋夜紀懷三首  其二 陸游
瞿曇起西域，老氏奮中州。談理一家說，蠹民千載憂。橫流當有自，獨立豈相仇。垂世詩書在，兒童勿外求。
秋夜紀懷三首  其三 陸游
北斗垂莽蒼，明河浮太清。風林一葉下，露草百蟲鳴。病入新凉減，詩從半睡成。還思散關路，炬火驛前迎。
書懷 陸游
蕭颯先秋鬢，龍鍾未死身。不惟今日老，已是一生貧。食菜從兒瘦，關門任客嗔。世間餘一念，河雒尚胡塵。
林居秋日 陸游
桔槔引水繞荒畦，病卧蝸廬不厭低。小聚數家秋靄裏，平波千頃夕陽西。亭皋草木猶葱蒨，天上風雲已慘凄。逋負如山炊米盡，終年枉是把鉏犁。
七月二十四日作 陸游
閑拂青銅一惘然，此生應老海雲邊。凉颸入袂詩初就，幽鳥呼人夢不全。天上鵲歸星渚冷，月中桂長露華鮮。射胡羽箭凋零盡，坐負心期四十年。
枕上作時聞臨海四明皆大水 陸游
撫枕時時猶嘆欷，阨窮已極畏兇饑。雨聲淅瀝孤齋冷，客夢蕭條萬里歸。山邑風雷移蜃穴，海城水潦半民扉。如雲秋稼方相賀，一飽還憂與願違。
書懷 陸游
漫道年來未極衰，窮途憔悴實難支。半分臂減休文瘦，七尺軀存曼倩饑。尚憶青衫陪眾雋，寧期白首負明時。悠然萬里烟波興，除却沙鷗總不知。
秋陰至近村 陸游
村店閑尋酒，筇枝瘦倚肩。雲齊龍卷雨，野曠鶴盤天。露井飄桐後，清觴泛菊前。欲歸還小立，搔首意悠然。
閑居自述 陸游
自許山翁懶是真，紛紛外物豈關身。花如解笑還多事，石不能言最可人。凈掃明窗憑素几，閑穿密竹岸烏巾。殘年自有青天管，便是無錐也未貧。
秋雨初霽試筆 陸游
墨入紅絲點漆濃，閑將倦筆寫秋容。雨聲已斷時聞滴，雲氣將歸別起峰。斜日半穿臨水竹，好風遥送隔城鐘。遠遊更動輕舟興，太息何人解見從。
幽懷 陸游
苫茅架竹亦吾廬，病起幽懷得小攄。愛酒已捐身外事，閉門猶讀死前書。鄰家人喜添新犢，小市奴歸得早蔬。但使身安歲中熟，敢辭老境落樵漁。
雨後出門散步二首  其一 陸游
細水穿沙溜，殘雲扶雨歸。不成遊酒市，且作倚漁扉。老大徂年速，羈窮壯志違。破裘雖百結，猶勝泣牛衣。
雨後出門散步二首  其二 陸游
病葉常先霣，寒潮只暗生。扶衰賴藥石，隨意出柴荆。細路牛欄溼，疏籬績火明。枯榮不須計，千古一棋枰。
秋夜示兒輩 陸游
吳下當時薄阿蒙，豈知垂老嘆途窮。秋砧巷陌昏昏月，夜燭簾櫳裊裊風。縮項鳊魚收晚釣，長腰粳米出新礱。兒曹幸可團欒語，憂患如山一笑空。
七十二歲吟 陸游
七十人言自古稀，我今過二未全衰。讀書似走名場日，許國如騎戰馬時。秋晚雁來空自感，夜闌酒盡不勝悲。渭濱星霣逾千載，一表何人繼出師。
雨夜讀書二首  其一 陸游
風雨澒洞吞孤村，讀書擁褐不出門。歷觀忠邪見肝肺，直與治亂窮根原。傅巖之野感帝夢，此事難以今人論。危冠長劍一見用，萬里耕桑吾道尊。
雨夜讀書二首  其二 陸游
一燈如螢雨潺潺，老夫讀書蓬戶間。但與古人對生面，那恨鏡裏凋朱顔。功名本來我輩事，人自蹭蹬天何慳。君看病驥瘦露骨，不思仗下思天山。
秋晚 陸游
聚落蕭條古埭東，蘆藩蓬戶卧衰翁。井桐葉盡新霜後，衣杵聲繁夕照中。身似敗棋難復振，心如病木已中空。村醪酸澀君無笑，也解燈前作臉紅。
新菊二首  其一 陸游
已過重陽十日期，菊叢初破兩三枝。自憐短鬢蕭蕭白，不似黄花驛裏時。
新菊二首  其二 陸游
老去流年不耐催，微霜又見菊花開。莫言冷落西風晚，也有飛飛小蝶來。
九月二十八日五鼓起坐抽架上書得九域志泫然有感 陸游
一事無成老已成，不堪歲月又崢嶸。愁生新雁寒初下，睡起殘燈曉尚明。天地何由容醜虜，功名正恐屬書生。行年七十初心在，偶展輿圖泪自傾。
題橋南堂圖 陸游
平生不識橋南路，聞道清流带烟樹。今朝開卷一欣然，恍若身親到其處。徐郎獨立嶷如山，招不能來麾不去。舊居萬瓦碧浮烟，結茅却就橋南住。雪盡春生水似藍，想君清嘯釣魚庵。道上紅塵高十丈，斷無一點到橋南。
題吳參議達觀堂堂榜蓋朱希真所作也僕少亦辱知於朱公故尤感慨云 陸游
中原遺老雒川公，鬢鬚白盡雙頰紅。揮亳爲君作齋榜，想見眼中餘子空。餘子碌碌何足數，獨付莊周賈生語。看君踐履四十年，始知此公不輕許。公今度世爲飛僊，開卷使我神凜然。清時臺省要才傑，諸公誰致雒川客。
舍北摇落景物殊佳偶作五首  其一 陸游
今年冬候晚，仲月始微霜。野日明楓葉，江風斷雁行。窮塗多藉躪，老境易悲傷。自笑詩情懶，蕭然舊錦囊。
舍北摇落景物殊佳偶作五首  其二 陸游
路擁新霜葉，溪餘舊漲沙。栖烏初滿樹，歸鴨各知家。世事元堪笑，吾生固有涯。南村聞酒熟，試遣小僮賒。
舍北摇落景物殊佳偶作五首  其三 陸游
小聚鷗沙北，橫林蟹舍東。船頭眠醉叟，牛背立村童。日落雲全碧，霜餘葉半紅。窮鱗與倦翼，終勝在池籠。
舍北摇落景物殊佳偶作五首  其四 陸游
屋角成金字，溪流作穀紋。斜通小橋路，半掩夕陽門。孤艇衝烟過，疏鐘隔塢聞。杜門非獨病，實自厭紛紛。
舍北摇落景物殊佳偶作五首  其五 陸游
草徑人稀到，柴扉手自開。林疏鴉小泊，溪淺鷺頻來。簷角除瓜蔓，牆隅斸芋魁。東鄰膰肉至，一笑舉新醅。
自嘲 陸游
身見紹興初改元，百罹敢料至今存。生涯破碎餘龍具，學問荒唐守兔園。獨立未除還笏氣，餘生猶待闔棺論。北窗燈暗霜風惡，且置孤愁近酒樽。
作夢 陸游
作夢今逾七十年，平生懷抱尚依然。結茅杜曲桑麻地，覓句灞橋風雪天。驃騎向來求作佛，淮南末路望登仙。世間妄想何窮盡，輸與山翁一醉眠。
夜坐 陸游
杳杳霜鐘十里聲，娟娟江月半窗明。陳編欲絕猶堪讀，微火相依更有情。九曲烟雲新散吏，百年鉛槧老諸生。頹然待旦君無笑，尚勝聞雞賦早行。
北園雜詠十首  其一 陸游
西村林外起炊烟，南浦橋邊繫釣船。樂歲家家俱自得，桃源未必是神仙。
北園雜詠十首  其二 陸游
舍北橋東幽事多，老夫飯飽得婆娑。茅簷日落聞舂相，荻浦烟深有櫂歌。
北園雜詠十首  其三 陸游
小橋密接西岡路，支徑深通北崦村。老子意行無遠近，月中時打野人門。
北園雜詠十首  其四 陸游
東吳霜薄富園蔬，紫芥青菘小雨餘。未說春盤供采擷，老夫湯餅亦時須。
北園雜詠十首  其五 陸游
鉏麥家家趁晚晴，筑陂處處待春耕。小槽酒熟豚蹄美，剩與兒童樂太平。
北園雜詠十首  其六 陸游
閑伴鄰翁去荷鉏，林疏歷歷見村墟。怪生白鷺飛無數，水落灘生易取魚。
北園雜詠十首  其七 陸游
短筇行樂出柴荆，雪意闌珊却變晴。林際已看春雉起，屋頭還聽歲豬鳴。
北園雜詠十首  其八 陸游
歲殘已似早春天，隔水橫林一抹烟。聞道埭西梅半吐，携兒閑上釣魚船。
北園雜詠十首  其九 陸游
白髮蕭蕭病滿身，凍雲野渡正愁人。揚鞭大散關頭日，曾看中原萬里春。
北園雜詠十首  其一○ 陸游
暮年身似一虛舟，付與滄波自在流。垂地雪雲吹不散，且傾桑落膾槎頭。
龜堂獨坐遣悶二首  其一 陸游
髮已凋疏齒已摇，高談誰與慰無聊。苦心雖嘔何由出，病骨非讒亦自銷。玉雪細塵烹瑞草，烟脂小把斸靈苗。賀公吳語吾能似，太息遺魂不可招。
龜堂獨坐遣悶二首  其二 陸游
放逐還山八見春，枯顱槁項雪霜新。大床不解除豪氣，凡眼安能識貴人。食有淖糜猶足飽，衣存短褐未全貧。北窗坐卧君無笑，拈起烏藤捷有神。
復竊祠祿示兒子 陸游
得飽不啻足，閉門還讀書。翁猶羹不糝，兒固食無魚。衮繡曷加我，簞瓢常晏如。人生隨所遇，勿替此心初。
隴頭水 陸游
隴頭十月天雨霜，壯士夜枕綠沈槍。卧聞隴水思故鄉，三更起坐泪數行。我語壯士勉自彊，男兒墮地志四方。裹尸馬革固其常，豈若婦女不下堂。生逢和親最可傷，歲輦金絮輸胡羌。夜視太白收光芒，報國欲死無戰場。
雪歌 陸游
黑雲黯黯如翻鴉，急霰颯颯疑投沙。初聞萬竅號地籟，已見六出飛天花。寧論異事吠群犬，且喜和氣連千家。穿簾投隙矜嫵媚，平坑塞谷迷谽谺。遥遥林塔出玉筍，渺渺江路蟠修蛇。扣門方擬貰鄰酒，篝火更欲尋僧茶。懸知朝士集闕角，靴聲入賀趨正衙。吾衰久矣尚何說，所幸一稔均幽遐。
春近 陸游
短褐枯筇老病身，龍鍾也復喜新春。已知不解多年住，且作都無一事人。簷角鳥聲呼醉夢，室中花氣襲衣巾。朝來更有欣然處，一筯山蔬勝八珍。
望永阜陵 陸游
聖主乘乾臨斧扆，小臣承詔上丹墀。寧知齒豁頭童後，更遇天崩地陷時。泣至眼枯無血續，夢隨魂斷獨心知。白頭才盡空濡筆，寧繼生民下武詩。
初拜再領祠宮之命有感 陸游
黄紙初開喜可知，追懷平昔却成悲。生當京國承平日，仕及皇家再造時。小草出山初已誤，斷雲含雨欲何施。兒孫賀罷仍無事，却赴幽人把釣期。
醉中信筆作四絕句既成懼觀者不知野人本心也復作一絕  其一 陸游
麥野桑村有酒徒，過門相覓醉相扶。朱門日日教歌舞，也有儂家此樂無。
醉中信筆作四絕句既成懼觀者不知野人本心也復作一絕  其二 陸游
過得一日過一日，人間萬事不須謀。鄰家幸可賒芳醞，紅蕊何曾笑白頭。
醉中信筆作四絕句既成懼觀者不知野人本心也復作一絕  其三 陸游
今朝賣穀得青錢，自出街頭買彘肩。草火燎來香滿屋，未容下筯已流涎。
醉中信筆作四絕句既成懼觀者不知野人本心也復作一絕  其四 陸游
老覺人間足畏塗，怕人渾似怕於菟。晴明頗動青鞵興，先探門前有客無。
醉中信筆作四絕句既成懼觀者不知野人本心也復作一絕  其五 陸游
治道巍巍本易成，狂言安得略施行。太平事業人皆見，不計封倫死與生。
臘月十九日午睡覺復酣卧至晚戲作 陸游
枕痕著面眼芒羊，欲起元無抵死忙。擁被却尋初斷夢，掩屏重撥欲殘香。雪雲雖散寒猶緊，春意將回晝已長。老去此身無著處，華胥真恐是吾鄉。
睡起至園中 陸游
春風忽已遍天涯，老子猶能領物華。淺碧細傾家釀酒，小紅初試手栽花。野人易與輸肝肺，俗語誰能挂齒牙。更欲世間同省事，勾回蟻戰放蜂衙。
北園籬外放步 陸游
北園西出路逶迤，荆作門扉枳縛籬。鋤麥正忙人滿野，營巢未定鵲爭枝。招呼父老嘗新釀，約束兒童筑壞陂。遇興閑行便終日，隔溪績火已參差。
歲暮獨酌感懷 陸游
明時頻忝武夷僊，俯仰人間只自憐。總角回思如昨日，挂冠過限已三年。病多晴日思行藥，睡少清宵學坐禪。更嘆衰孱不禁酒，地黄一盞即頹然。
盆池 陸游
雨送疏疏響，風吹細細紋。猶稀綠萍點，已映小魚群。傍有一拳石，又生膚寸雲。我來閑照影，一笑整綸巾。
對食 陸游
蓬藋生庭葉擁階，經旬飯豆爨枯䕸。烟霄舊謂行夷路，薪水今悲繫病懷。夢裏百年元易過，人間萬事苦難諧。癡兒自墮闍黎計，歡喜聞鐘已過齋。
蹭蹬 陸游
少慕功名頗自奇，一生蹭蹬鬢成絲。市樓酒美貧何預，斗柄春回老不知。黑幟遊魂應有數，白衣效命永無期。魚梁東畔牛欄北，舉世誰能識此悲。
海棠圖 陸游
人間奇草木，天必付名流。菊待陶元亮，竹須王子猷。我爲西蜀客，辱與海棠遊。再見應無日，開圖特地愁。
丁巳正月二日雞初鳴夢至一山寺名鳳山其尤勝處曰咮軒予爲賦詩既覺不遺一字 陸游
已窮阿閤勝，更作咮軒遊。不盡山河大，無根日月浮。吾身元是幻，何物彊名愁。久覓卓庵處，是間應可留。
初春 陸游
誰把鵝黄染柳絲，似催鄰曲蹋青期。已忘萬里封侯志，但憶千回上樹時。朝雨池塘光瀲灧，暮烟樓觀碧參差。紫姑欲問還休去，身世從來心自知。
雨中作三首  其一 陸游
三日雨頻作，昏昏饒睡眠。泥深散酒市，風惡惱燈天。茅屋松明照，茶鐺雪水煎。山家自成趣，撫枕寄悠然。
雨中作三首  其二 陸游
淅淅連江雨，愔愔一室幽。茶甘留齒頰，香潤上衣裘。泥滓將雛鴨，林樊喚婦鳩。短章雖漫興，聊足散吾愁。
雨中作三首  其三 陸游
短鬢白如絲，梅花似舊時。掩屏愁入夢，隱几雨催詩。病爲陰天劇，春緣閏歲遲。非關畏車馬，衰甚實難支。
縱筆 陸游
氣本充天地，書非汗馬牛。人人見堯舜，世世有巢由。朝市紅塵鬧，山村白髮稠。所欣吾道在，江漢古東流。
題慧老芋巖 陸游
煨芋當時話已新，如今拈出更精神。十年相國非吾願，半顆君當別付人。
立春日 陸游
江花江水每年同，春日春盤放手空。天地無私生萬物，山林有處著衰翁。牛趨死地身無罪，梅發京華信不通。數片飛飛猶臘雪，村鄰相喚賀年豐。
病中作二首  其一 陸游
老軀百病集，頹然仰天呼。汝病勿怨天，藥石幸可扶。寓形天地間，疾病誰能無。不從酒色來，病自無根株。但使元氣在，雖劇行當蘇。哀哉忿慾子，永棄元化爐。
病中作二首  其二 陸游
牧羊知治民，解牛得養生。一理儻造微，何事不可明。我老抱病久，頗窺古人情。唐堯授四時，帝道所以成。周家七百年，王業本農耕。造端無甚奇，至今稱太平。人生正如此，默默要無營。心君但高拱，萬物安能攖。